title: Piintilä

text: Piintilän alueelta on tehty kivikautisia löytöjä ja kylässä on rautakauden aikainen linnavuori. Itse kylä on kuitenkin perustettu vasta 1300-luvun jälkeen, sillä se on kuulunut ruotsalaisen vero-oikeuden piiriin. Piintilä on todennäköisesti erotettu Kydöstä. Kylän muodosti alusta alkaen pelkkä Piintilän tila, jota kansa kutsui kartanoksi kokonsa vuoksi. Tilan varakkuudesta kertoo se, että se oli Ruotsin armeijan ratsurykmentin ratsutilana 1700-luvulla. Ensimmäinen tila lohkottiin Piintilästä vasta 1948.


title: Sergei Suhorutšenkov

text: Sergei Nikolajevitš Suhorutšenkov (, s. 10. elokuuta 1956) on venäläinen pyöräilijä, joka edusti Neuvostoliittoa. Hän voitti maantieajon olympiakultaa vuoden 1980 kesäolympialaisissa Moskovassa.


title: Sergei Suhorutšenkov

text: Suhorutšenkov on myös Rauhanajon kaksinkertainen voittaja vuosilta 1979 ja 1984.


title: Kladistiikka

text: Fylogeneettinen systematiikka eli kladistiikka on eliöiden tieteellisen luokittelun lähestymistapa, jossa luokituksen on tarkoitus heijastaa eliöiden evolutiivista polveutumishistoriaa. Polveutumishistorian selvittämiseksi eliöiden nykyisten tuntomerkkien perusteella pyritään käyttämään objektiivisia päättelysääntöjä.


title: Kladistiikka

text: Biologisen systematiikan tehtävänä on eliöiden nimeäminen ja luokittelu sekä eliömaailman monimuotoisuuden jäsentäminen. Perinteisesti, esimerkiksi linnéläisessä systematiikassa, luokittelu on perustunut lähinnä lajien (morfologisiin) samankaltaisuuksiin riippumatta siitä, miten ja milloin nämä samankaltaisuudet ovat syntyneet. 1900-luvun jälkipuolella käyttöön tulleen, erityisesti Willi Hennigin ajatuksiin perustuvan, fylogeneettisen systematiikan tarkoituksena on luokittelu, jossa taksonit vastaavat yksikäsitteisesti evoluutiopuun haaroja, monofyleettisiä ryhmiä eli kladeja (kehityslinjoja). Informaatio siitä, mitkä eliöt muodostavat monofyleettisen ryhmän, sisältyy vain niihin ominaisuuksiin tai tuntomerkkeihin, jotka ovat syntyneet kyseisessä kehityslinjassa sen eriydyttyä muista kehityslinjoista. Kladistinen analyysi pyrkii tunnistamaan tällaiset "synapomorfiset" tuntomerkit ja rekonstruoimaan evoluutiopuun niiden perusteella. Sen sijaan jo ajalta ennen kyseessä olevan ryhmän eriytymistä periytyvät samankaltaisuudet, "synplesiomorfiat", eivät kerro linjan historiasta.


title: Kladistiikka

text: Biologisessa systematiikassa eliöille voidaan laatia niiden keskinäisiä samankaltaisuuksia kuvaava puumainen, kaksiulotteinen kuva. Tällaista kaaviokuvaa kutsutaan dendrogrammiksi. Fylogeneettisen systematiikan menetelmät tuottavat kladogrammeiksi kutsuttuja kaavioita, jotka ovat dendrogrammin erikoistapauksia. Kladogrammi on puumainen kaavio, joka pohjautuu havaintoihin eliöiden rakenteesta ja geneettisistä ominaisuuksista, taustaoletuksiin evoluution mekanismeista ja tiettyyn tieteenfilosofiseen lähtökohtaan, "parsimoniaan", eli yksinkertaisten ja selkeiden selitysten tavoitteluun. Analyysin tuloksena löytyy usein enemmän kuin yksi kladogrammi. Metodiikka ei nykyisin tarjoa selvää ratkaisua siihen, mikä löytyneistä kladogrammeista olisi juuri se oikea, joten tutkijan on kyettävä löytämään jonkinlainen "konsensuspuu" vaihtoehtoisten mallien väliltä.


title: Kladistiikka

text: Kladogrammi on parsimoniaperiaatteella tehty dendrogrammi, joka kuvaa käytettävissä olevan tietoaineiston avulla tutkittavan lajiryhmän ("sisäryhmän") taksonien lajiutumisjärjestyksen. Se on myös analyysin tulos, jota voi parantaa vain lisäämällä aineistoa. Kladogrammi voi esimerkiksi kertoa, että ihminen ja simpanssi ovat lähempää sukua toisilleen kuin kumpikaan on gorillalle. Tämä lajiutumisjärjestyksen kuvaus voi sisältää monia erilaisia evolutiivisia kehityspolkuja varsinkin silloin, kun voidaan tehdä oletuksia vielä tuntemattomista lajien esi-isistä.


title: Viktor Kapitonov

text: Viktor Arsenjevitš Kapitonov (, 25. lokakuuta 1933 Tver – 5. maaliskuuta 2005) oli neuvostoliittolanen pyöräilijä. Hän voitti maantieajon olympiakultaa vuoden 1960 kesäolympialaisissa Roomassa. Hän voitti samoissa kisoissa myös 100 kilometrin joukkueajossa pronssia.


title: Kati Fors

text: Kati Fors (syntyjään Kati Sorsa, s. 29. elokuuta 1979 Jyväskylä) on suomalainen iskelmälaulaja, joka voitti Toivo Kärki -laulukilpailun vuonna 2000. Hänet valittiin vuoden 2005 Tangokuningattareksi. Sittemmin hän on siirtynyt tanssilavoilta teatteriin, lähinnä musikaaleihin. Fors on valmistunut teatteri-ilmaisun ohjaajaksi Metropolia-ammattikorkeakoulusta vuonna 2008. Hänen isänsä on pappi ja äitinsä sairaanhoitaja.


title: Kati Fors

text: Fors on esiintynyt hyväntekeväisyyskonsertissa 2005 Ronn Mossin kanssa esittäen kappaleen "It's So Easy", se on julkaistu Mossin albumilla "Uncovered". Duetto julkaistiin singlenä vuoden 2005 loka-marraskuun vaihteessa.


title: Kati Fors

text: Forsin ensimmäinen iso rooli teatterissa oli Satu Silvon kanssa jaettu naispäärooli näytelmässä "Muukalaisia yössä" Seinäjoen kaupunginteatterissa. Joulukuun 2006 alussa ensi-iltansa saanut näytelmä kertoo Frank Sinatran ja Ava Gardnerin myrskyisestä avioliitosta.


title: Kati Fors

text: Fors esitti myös Laila Kinnusta Varkauden Teatterin kauden 2009 musikaalissa. Siinä eletään nykyhetkeä, joka sijoittuu 1960-luvulle. Ajassa liikutaan kuitenkin vuosien 1955-1970 välillä.


title: Kati Fors

text: Kati Fors on avioliitossa muusikko-fysioterapeutti Jukka Spetsin kanssa vuodesta 2006. Heillä on vuonna 2009 syntynyt lapsi.


title: Radomir Antić

text: Radomir Antić (, s. 22. marraskuuta 1948 Žitište, Jugoslavia) on serbialainen entinen jalkapalloilija ja jalkapallovalmentaja.


title: Radomir Antić

text: Antić on tehnyt pitkän valmennusuran erityisesti Espanjassa. Hän on ainoa valmentaja, joka on valmentanut Real Madridia, Atlético de Madridia ja Barcelonaa.


title: Radomir Antić

text: Puolustajana pelanneen Antićin 17-vuotinen ura oli enimmäkseen hohdoton. Hän aloitti ammattilaisuransa vuonna 1967 užicelaisessa Slobodassa. Vuotta myöhemmin hän siirtyi belgradilaiseen Partizaniin, jossa hän pelasi valtaosan urastaan. Kesällä 1976 Antić siirtyi Turkkiin istanbulilaiseen Fenerbahçeen ja kahta kautta myöhemmin edelleen Espanjaan Real Zaragozan riveihin.


title: Radomir Antić

text: Peliuransa neljä viimeistä kautta, 1980–1984, Antić pelasi Englannissa Luton Townin joukkueessa. Vuonna 1983 hän teki Manchester Cityä vastaan pelatussa kauden viimeisessä ottelussa neljä minuuttia ennen loppua maalin, joka pelasti Lutonin putoamiselta ja puolestaan lähetti Manchester Cityn sarjatasoa alemmas.


title: Radomir Antić

text: Antić aloitti valmennusuransa Partizanissa vuonna 1985 toimien Nenad Bjekovićin ja Fahrudin Jusufin apulaisvalmentajana. Myöhemmin hän valmensi Espanjassa useita pääsarjajoukkueita. Hänet tunnetaan eräänlaisena kriisivalmentajana otettuaan valmennustehtävän vastaan usein kesken kauden.


title: Radomir Antić

text: Antićin ensimmäinen pesti päävalmentajana oli Real Zaragozassa, jota hän edusti myös pelaajana. Ensimmäinen ottelu Espanjan pääsarjassa Primera Divisiónissa Valenciaa vastaan 4. syyskuuta 1988 päättyi maalittomaan tasapeliin. Zaragoza sijoittui sarjassa viidenneksi ja sai paikan seuraavan kauden UEFA Cupissa, jossa tie katkesi toisella kierroksella. Antić valmensi joukkuetta kahden kauden ajan.


title: Radomir Antić

text: Real Madrid palkkasi Antićin maaliskuussa 1991, kun kautta oli jäljellä 12 ottelua. Hän korvasi tehtävässä seuralegenda Alfredo Di Stéfanon ja nosti joukkueen seitsemänneltä sijalta UEFA Cup -paikkaan oikeuttaneelle kolmannelle sijalle.


title: Radomir Antić

text: Antić valmensi Real Madridia myös kauden 1991–1992 ensimmäisen puoliskon. Hän hankki joukkueeseen Punaisen tähden vuoden 1991 Euroopan cup -voitossa avainasemassa olleen Robert Prosinečkin sekä lupaavan 21-vuotiaan Luis Enriquen Sporting de Gijónista. Tapa, jolla Antić sai potkut tammikuussa 1992 osoitti jalkapalloilun huipun tuulisuuden. Joukkue johti sarjaa parhaimmillaan seitsemän pisteen erolla ja eteni myös UEFA Cupissa, kun seuran puheenjohtaja Ramón Mendoza palkkasi 1980-luvun lopussa Real Madridissa valmentajana menestystä saavuttaneen Leo Beenhakkerin epämääräiseen urheilutoimenjohtajan tehtävään. Tästä muutaman viikon sisällä Antić erotettiin ja Beenhakker otti hänen paikkansa. Beenhakkerin komennossa joukkue menetti sarjajohtonsa ja mestaruuden Barcelonalle viimeisellä kierroksella ja putosi UEFA Cupista välierissä.


title: Radomir Antić

text: Antić palkattiin Real Oviedon valmentajaksi kesken kauden 1992–1993 seurajohdon annettua potkut Javier Iruretalle. Hän onnistui pitämään joukkueen kuivilla, lopullisen sijoituksen ollessa kuudestoista, kaksi sijaa putoamisviivan yläpuolella.


title: Radomir Antić

text: Kesällä 1993 Antić hankki joukkueeseen Partizanissa pelanneen Slaviša Jokanovićin, jonka läsnäolo keskikentällä auttoi joukkuetta merkittävästi. Edellisen kauden täpärän pelastumisen jälkeen odotukset eivät olleet korkealla, joten oli pieni yllätys, kun Oviedo sijoittui kaudella 1993–1994 sarjan yhdeksänneksi. Kaudeksi 1994–1995 Antić houkutteli loukkaantumisista kärsineen Prosinečkin Madridista Oviedoon, ja näin kaksikko pääsi jälleen työskentelemään yhdessä. Joukkue uusi edellisen kauden sijoituksensa.


title: Radomir Antić

text: Antić valmensi Oviedoa toistamiseen kaudella 2000–2001, vietettyään välissä viisi vuotta Atlético de Madridissa. Antićin edellisen pestin jälkeen Oviedo oli kuitenkin palannut sarjan häntäpään joukkueeksi ja kaudesta muodostui vaikea. Ongelmia aiheutti erityisesti Antićin vuodenvaihteen jälkeen joukkueeseen hankkima brittijalkapalloilun ”paha poika” Stan Collymore, jonka läsnäololla oli erittäinen negatiivinen vaikutus muihin pelaajiin. Kauden päätteeksi Oviedo putosi Segunda Divisióniin, ja sittemmin joukkue ei ole enää pääsarjatasolle palannut.


title: Radomir Antić

text: Atlético de Madridia Antić valmensi kolmeen eri otteeseen, ja siellä hän saavutti suurimmat ansionsa.


title: Radomir Antić

text: Ensimmäinen valmennusurakka kesti kolme kautta. Joukkue, johon kuuluivat muun muassa José Luis Caminero, Kiko Narváez, Diego Simeone ja Ljuboslav Penev, tunnettiin taitavana, mutta sillä oli maine suurena alisuorittajana. Antićin alaisuudessa palaset kuitenkin loksahtivat paikoilleen ja joukkue voitti heti kaudella 1995–1996 historiallisesti sarjan ja cupin tuplamestaruuden. Tämä tyydytti myös aikaisemmin surutta valmentajia erottaneen puheenjohtajan Jesús Gilin, ja Antić sai jatkaa. Tulevina kausina joukkuetta vahvistettiin muun muassa Juninho Paulistalla ja Christian Vierillä. Huolimatta UEFA Cupin välieräpaikasta Antić sai lopulta tehdä tilaa italialaiselle Arrigo Sacchille kauden 1997–1998 jälkeen.


title: Radomir Antić

text: Sacchi sai potkut jo kauden 1998–1999 puolivälissä, jolloin Antić palasi joukkueen valmentajaksi. Sarjassa menestystä ei tullut, mutta Antić johti joukkueen cupin loppuotteluun, jossa Valencia oli kuitenkin parempi. Kauden päätteeksi Antić vapautettiin jälleen valmennusvastuusta ja hänet korvasi Claudio Ranieri.


title: Radomir Antić

text: Toistamiseen Antić kutsuttiin apuun helmikuussa 2000, kun Ranierin valmentama joukkue oli juuttunut sarjataulukon häntäpäähän. Cupissa joukkue ylsi Antićin valmentamana jälleen loppuotteluun, mutta sarjassa hänkään ei kyennyt pysäyttämään syöksykierrettä ja kauden päätteeksi joukkue putosi Segunda Divisióniin.


title: Radomir Antić

text: Antić palkattiin Barcelonan valmentajaksi tammikuun lopussa 2003. Joukkue oli äskettäin erotetun Louis van Gaalin ja väliaikaisvalmentaja Jesús Antonio de la Cruzin jäljiltä Espanjan pääsarjassa sijalla 15, mutta hyvissä asemissa Mestarien liigan jatkolohkossaan. Antić hankki joukkueeseen vahvistukseksi Juan Pablo Sorínin Laziosta ja alkoi antaa säännöllistä peliaikaa nuorelle maalivahdille Víctor Valdésille. Antićin valmennuksessa joukkue sijoittui Espanjassa UEFA Cup -paikkaan oikeuttavalle kuudennelle sijalle. Mestarien liigassa Barcelona voitti jatkolohkonsa selvästi, mutta hävisi puolivälierissä Juventukselle jatkoajan jälkeen.


title: Radomir Antić

text: Huolimatta olosuhteisiin nähden hyvistä saavutuksista, Antić korvattiin kauden päätyttyä Frank Rijkaardilla. Valmentajanvaihdos oli yksi seuran uuden puheenjohtajan Joan Laportan tekemistä uudistuksista.


title: Radomir Antić

text: Antićin toistaiseksi viimeinen valmentajapesti oli Celta de Vigossa kaudella 2003–2004. Hän otti ohjat Miguel Ángel Lotinalta tammikuussa 2004 joukkueen pudottua sarjassa sijalle 17 vain pisteen päähän putoamisviivasta. Barcelonan tapaan joukkue oli kuitenkin edelleen mukana myös Mestarien liigassa, jossa sillä oli edessään neljännesvälierä Arsenalia vastaan. Antić hankki saapuessaan Saša Ilićin Partizanista vahvistamaan joukkuetta.


title: Radomir Antić

text: Antić ei kuitenkaan onnistunut toistamaan edelliskauden temppuaan ja hän erosi tehtävästään vain kaksi kuukautta myöhemmin. Tänä aikana joukkue saavutti yhdeksästä ottelusta vain seitsemän pistettä ja sijoitus heikkeni kahdella. Mestarien liigasta joukkue putosi Arsenalille maalein 5–2. Antićin tilalle tullut Ramón Carnero ei hänkään onnistunut kääntämään joukkueen kurssia, ja kauden päätteeksi Celta putosi Segunda Divisióniin.


title: Radomir Antić

text: Elokuussa 2008 Antić palasi neljän vuoden tauon jälkeen valmennustehtäviin, kun hänet nimitettiin Serbian jalkapallomaajoukkueen uudeksi päävalmentajaksi erotetun Miroslav Đukićin seuraajaksi. Antićin johdolla Serbia avasi MM2010-karsinnat 2-0 voitolla Färsaarista. Menestys jatkui läpi karsintojen ja Serbia voitti lopulta karsintalohkonsa jättäen taakseen muun muassa Ranskan ja Romanian.


title: Radomir Antić

text: Marraskuussa 2009 Antić pidensi sopimustaan Serbian jalkapalloliiton kanssa vuoteen 2011 saakka. Lopputurnaukseen Serbia lähti tavoittelemaan menestystä tiukassa alkulohkossa yhdessä Saksan, Ghanan ja Australian kanssa. Kisat alkoivat tappiolla Ghanalle, mutta 1–0 voitto Saksasta antoi uskoa jatkopaikkaan. Päätöskierroksella kaikki oli omissa käsissä, mutta 2–1 tappio Australialle pudotti Antićin suojatit jatkosta lohkojumbona.


title: Radomir Antić

text: Elokuussa 2010 Serbian jalkapalloliitto ilmoitti, että Antićin on suostuttava palkanalennukseen tai liitto katkaisee valmentajan sopimuksen 18. elokuuta. Harkinnan jälkeen Antić päätti suostua palkanalennukseen ja jatkaa maajoukkueen päävalmentajana. Lopulta Antićin kohtaloksi koitui 1–1 tasapeli Sloveniaa vastaan EM2012-karsintojen toisella kierroksella ja hän sai potkut syyskuun puolivälissä.


title: Radomir Antić

text: Joulukuun lopussa 2012 Antić allekirjoitti kaksivuotisen sopimuksen Kiinan Superliigassa pelaavan Shandong Lunengin kanssa. Antićin johdolla Shandong paransi sijoitustaan liigassa kymmenellä pykälällä sijoittuen lopulta toiseksi. Hyvästä tuloksesta huolimatta seurajohto erotti Antićin kauden jälkeen joulukuussa 2013.


title: Radomir Antić

text: Tammikuussa 2015 Antićin valmennusura jatkui Kiinan ykkösliigan Hebei Zhongjin päävalmentajana. Serbialaisen kolmivuotinen sopimus purettiin kuitenkin jo elokuussa 2015, kun hän ei onnistunut johdattamaan joukkuetta kamppailemaan noususta Kiinan Superliigaan.


title: Radomir Antić

text: PelaajanaValmentajana


title: ED-209

text: ED-209 (The Enforcement Droid Series 209) on RoboCop-elokuvassa esiintyvä kuvitteellinen hahmo. ED-209 on vahvasti aseistettu robotti, joka toimii ikään kuin RoboCopin arkkivihollisena, kuin myös pienenä kevennyksenä elokuvalle, johtuen robotin lukuisista epätäydellisyyksistä.


title: ED-209

text: ED-209:n suunnitteli Craig Davies, joka rakensi myös täysikokoiset mallit robotista. ED-209:n animoijana toimi Phil Tippett, stop-motion animaattori. Ohjaaja Paul Verhoeven oli myös osallisena pitämässä huolta ED-209:n ulkoasusta ja animoiduista kohtauksista.


title: ED-209

text: Ohjaaja Paul Verhoeven teki hyvin aikaisin selväksi, ettei ED-209 saisi näyttää ”söpöltä”. Hän halusi robotin näyttävän totiselta ja ankaralta. Tästä syystä joitain yleisiä robotin piirteitä jätettiin kokonaan pois. Esimerkiksi ED-209:llä ei ole silmiä, sillä Craig Daviesin mukaan silmät viestisivät liikaa tunteita. Craig Davies sisällytti robottiin hänen omia ideoitaan modernista 1980-luvun amerikkalaisesta designista, erityisesti autoista. Hän neuvoi futuristisia suunnittelijoita tekemään robotista hienon näköisen, jotta siitä tulisi markkinakelpoinen ennen kuin se edes toimisi kunnolla, ”aivan kuin amerikkalainen auto.”


title: ED-209

text: ED-209:n äänet laati ääniefekti-yhtiö ”Screaming Lizardin” Stephen Flick ja John Pospisil. Robotin hydraulinen, raskaan koneen tuntu tehtiin käyttäen erilaisia moottorin ja mäntien ääniä. ED-209:n uhkaavan ”murinan” luomiseen käytettiin vihaisen jaguaarin karjuntaa takaperin soitettuna. Robotin vääristyneen ja matalan ihmisen puheäänen nauhoitti filmin johtava tuottaja, Jon Davison. Robotin puheäänen ei koskaan pitänyt säilyä RoboCopin teatteri-esitykseen asti, ja oli äänitetty vain alkuperäistä versiota varten. ED-209:n ääni kuitenkin säilytettiin teattereihin asti sellaisenaan.


title: ED-209

text: ED-209:n pääaseena kaikissa elokuvissa toimii kolme konekivääriä, kaksi vasemmassa kädessä ja yksi oikeassa kädessä. Robotin oikeassa kädessä on myös raketinheitin, jossa kolme rakettia, sekä pään takana kaksi kranaatinheitintä sirpale- tai kaasukranaateille. Kraanatinheittimiä ei koskaan käytetty elokuvassa, mutta näkyivät ED-209:n malleissa sekä suunnitelmapiirroksissa.


title: ED-209

text: ED-209 esiintyi jokaisessa kolmessa RoboCop-elokuvassa, mutta puuttuu kokonaan sarjan direct-to-video -versiosta, sekä televisiosarjasta.


title: ED-209

text: ED-209 esiintyy ensimmäisessä RoboCop-elokuvassa kolme kertaa. 209-sarja oli yritys tehdä sarja lakia ylläpitävää robottia. OCP:n lautakunnalle robottia esitellessä, ED-209 saa tomintahäiriön ja ampuu yhden johtohenkilöistä, joka oli noudattanut robotin käskyä antautua. (syytä ED-209:n ladatuille aseille pelkässä esittelytilaisuudessa ei koskaan selitetty, mutta syynä oli mahdollisesti näyte robotin ampumatarkkuudesta.) Tämän katastrofaalisen virheen lomassa RoboCop-projekti näki päivänvalon.


title: ED-209

text: ED-209 esiintyy jälleen kun RoboCop kohtaa Dick Jonesin. ED-209 onnistuu vahingoittamaan RoboCopia vakavasti, mutta robotin epätäydellisyyttä korostetaan jälleen kompastuessaan portaissa ja jäävän maahan rimpuilemaan kyvyttömänä. ED-209 menettää myös toisen kätensä taistelun aikana. Robotin viimeinen esiintyminen tapahtuu OCP Plazassa, jonne tämä on laitettu vartioimaan rakennusta. Yrittäessään estää RoboCopia astumasta sisään rakennukseen, tuhoaa RoboCop ED-209:n Cobra-kiväärillä.


title: ED-209

text:
"RoboCop 2" sisältää vain pieniä kohtauksia robotista, jossa se vartioi OCP rakennusta television uutisissa. Robotti kompastuu välittömästi aukinaiseen viemärinaukkoon ja rimpuilee kyvyttömänä yrittäessään hätistellä mielenosoittajia.
Täysikokoinen malli ED-209:stä esiintyy taustalla johtohenkilöiden keskustellessa ongelmista RoboCop 2-ohjelman kanssa.


title: ED-209

text: "RoboCop 3" sisältää yhden kohtauksen ED-209:stä jossa robotti palvelee jälleen kerran OCP-rakennuksen vartijana, tällä kertaa asevarastolla. Vapaustaistelijat hakkeroivat ED-209:n omalle puolelleen, ja robotti avaa tulen OCP-henkilöitä kohti.


title: ED-209

text: ED-209 esiintyi useasti "RoboCop: The Animated Series" -sarjassa, muttei ollenkaan ""-sarjassa.


title: ED-209

text: ED-209 esiintyy päävastuksena RoboCop videopelissä, sekä "RoboCop vs. The Terminator"-pelissä. Kaksi ED-209:ää esiintyy "RoboCop vs. The Terminator" sarjakuva-versiossa auttamassa RoboCopia tuhoamaan Terminaattoreita, mutta ED-209 robottien rajallinen äly pysyi ongelmana. Esimerkiksi kun RoboCop käskee robottia ”etsimään kyberneettistä voimanlähdettä”, ED-209 tunnistaa RoboCopin automaattisesti kohteeksi, ja avaa tulen.


title: André Noyelle

text: André Noyelle (29. marraskuuta 1931 Ieper – 4. helmikuuta 2003 Poperinge) oli belgialainen maantiepyöräilijä, joka voitti olympiakultaa vuoden 1952 kesäolympialaisissa Helsingissä. Hän voitti sekä henkilökohtaisen maantieajon että maantieajon joukkuekilpailun. Hän kilpaili ammattilaisena vuosina 1953–1966.


title: Pony Express

text: Pony Express oli yhdysvaltalainen postiyhtiö, joka toimitti postia ratsain Pohjois-Amerikan mantereen poikki Missourin Saint Josephista Kalifornian Sacramentoon vuosina 1860−1861. Lyhyen toimintansa aikana Pony Express oli reitillään nopein postikuljetus, kunnes uusi lennätinyhteys syrjäytti sen. Pony Express -ratsastajan matka oli hengenvaarallinen, ja reitti kulki vaikeassa maastossa.


title: Pony Express

text: Pony Express aloitti toimintansa vuonna 1860. Sen perusti Russell, Majors & Waddell, joka kilpaili tuottoisista valtionpostin jakelusopimuksista ja päätti aloittaa postinkuljetuksen ratsain, joka oli aiempaa nopeampaa. Koko reitti oli 3 000 kilometrin mittainen. Yhtiö rakensi hevosten vaihtoasemia 25 kilometrin välein Missourin Saint Josephin ja Kalifornian Sacramenton välille.


title: Pony Express

text: Keväällä 1860 yhtiö alkoi etsiä ilmoituksilla 200 harmaata tammaa sekä ratsastajiksi ”laihoja, jänteviä, enintään 18-vuotiaita nuorukaisia”, joiden täytyi olla paitsi kokeneita ratsastajia, myös valmiita antautumaan kuolemanvaaraan päivittäin. Lähettien palkka oli suhteellisen korkea, 25 dollaria viikossa.


title: Pony Express

text: Ensimmäinen kuljetus lähti liikkeelle 3. huhtikuuta 1860. Kirjetaksa oli viisi dollaria per unssi. Posti käärittiin satulanpäällyksen lukittaviin taskuihin.


title: Pony Express

text: Ratsastajan matka oli vaarallinen vihamielisten intiaanien, maantierosvojen, autiomaan ja vuoriston johdosta. Aluksi ratsastajat kantoivat aseenaan Colt Navy -revolvereita ja joskus Coltin rullakarbiinia, mutta painon vuoksi he kantoivat myöhemmin vain yhtä revolveria ja ladattua vararullaa.


title: Pony Express

text: Pony Expressiä kuvaileva näytös oli Buffalo Billin suositun Villin Lännen Näytös -sirkuksen avausnumerona useiden vuosikymmenien ajan. Buffalo Bill kertoi itsekin ratsastaneensa Pony Expressiä 14-vuotiaana, mutta nykyisin jotkut ovat kyseenalaistaneet tämän tarinan paikkaansapitävyyden.


title: Pony Express

text: Alkuperäisen Pony Expressin toiminta päättyi lokakuussa 1861, kun Western Union loi suoran lennätinyhteyden itärannikolta San Franciscoon. Syrjäseuduilla jatkoi kuitenkin senkin jälkeen toimintaansa linjoja, jotka käyttivät samaa nimeä.


title: José Beyaert

text: José Beyaert (1. lokakuuta 1925 Lens – 11. heinäkuuta 2005 La Rochelle) oli ranskalainen ammattilaispyöräilijä, joka voitti maantieajon olympiakultaa vuoden 1948 kesäolympialaisissa Lontoossa. Beyaert muutti Kolumbiaan vuonna 1952 ja asui maassa usean vuoden ajan ja toimi Kolumbian pyöräilymaajoukkueen valmentajana. Hän osallistui Kolumbian ympäriajoon ja voitti sen vuonna 1952.


title: Suzanne Flon

text: Suzanne Flon (28. tammikuuta 1918 – 15. kesäkuuta 2005) oli ranskalainen näyttelijä. Hän sai parhaan naissivuosan César-palkinnot vuosina 1984 ja 1990.


title: Suzanne Flon

text: Flon esiintyi muiden muassa elokuvissa "Punainen mylly" (1952), "Juna" (1964) ja "Varjojen vanki" (1976).


title: Suzanne Flon

text: Varhaisella urallaan Flon työskenteli Édith Piafin sihteerinä. Hän kuoli vatsasairauteen Pariisissa 87-vuotiaana.


title: Manse United

text: Manse United (lyh. ManU) on tamperelainen salibandyn erikoisseura, joka voitti lajin kaksi ensimmäistä miesten Suomenmestaruutta kausilla 1986–1987 ja 1987–1988. Nykyään seuralla on toimintaa salibandyn seniorisarjoissa.


title: Manse United

text: Manse United muodostettiin Tampereen yliopistossa jo vuosia pelatun kilpasählysarjan parhaiden joukkueiden pelaajista. Tampereen yliopiston sählysarjaa pelattiin 1980-luvun alkupuolella torstaisin (klo 8.00–13.00) yliopiston vanhassa jumppasalissa. Joukkueita oli 10-12. Sarjamuotona oli yksinkertainen runkosarja, jonka päätteeksi pelattiin play off-pelit paras kahdesta järjestelmällä. Ainejärjestöillä oli harjoitusvuoroja, joissa tutustuminen uuteen lajiin tapahtui ja missä joukkueet organisoituivat. Esimerkiksi historianopiskelijoilla (Patina) oli maanantaisin yhteinen vuoro (klo 20.30–22.00) kanssa, ja toinen oma pelivuoro torstaisin (klo 18.00–19.00), mikä ajoittui tosin hankalasti ottelupäiville. Näillä vuoroilla tapahtui ryhmäytyminen joukkueisiin. Esimerkiksi historian opiskelijoilla oli kausilla 1984–1985 ja 1985–1986 kaksi joukkuetta, jotka oli aluksi mielikuvituksellisesti nimetty nimillä Patina I ja Patina II (Kaudella 1985–1986 nimellä St. Sararaa). Kaudella 1985-1986 runkosarja päättyi järjestykseen St. Sararaa, Emboys, Gurut ja Patina I. Kokenut Patina I löi välierissä runkosarjan voittaneet muutamalla hallintotieteilijällä vahvistetut nuoremmat historianopiskelijat ja Emboys voitti ekonomiopiskelijoiden keskinäisessä välien selvittelyssä Gurut. Mestaruuden voitti loppujen lopuksi Patina I kokeneen Ari Kuusiston johdolla. Patina ja Emboys osallistuivat vuosittain Opiskelijoiden Liikuntaliiton järjestämiin SM-sählykisoihin. Kahtena keväänä, 1986 ja 1987 Patina ja Emboys kohtasivat toisensa mitalliotteluissa. Jos Patina olikin ollut niskanpäällä Tampereella, voitti Emboys pronssiottelun vuonna 1986 ja loppuottelun 1987 Jyväskylässä.


title: Manse United

text: Kun Manse Unitedia luotiin vuoden 1986 aikana, joukkueen runko muodostui edellä mainituista joukkueista. Historian opiskelijoiden Patinasta mukaan tulivat Kuusisto, Veirto, Pajunen, Peltola, Pitkänen ja Uutela. Ekonomi-opiskelijoiden joukkueissa (Emboys, Gurut ja Li-pojat) olivat pelanneet Haavisto, Jantunen, Jääskeläinen, Kivikangas, Löppönen, Loikkanen, Rantanen, Rinne, Mattila, Sjöman ja Telanne. Varsinaista valmentajaa joukkeella ei ollut, mutta ketjukoostumukset ja muut suunnitelmat olivat pelaajavalmentaja Vesa Rinteen ja hänen apunaan toimineen Panu Pitkäsen käsialaa.


title: Manse United

text: ManU:n pelaajia yhdisti opiskelu Tampereen yliopistossa. Monilla pelaajilla oli jalkapallo- ja jääkiekkotaustaa. Pekka Loikkanen oli pelannut jalkapallon mestaruussarjaa KuPSissa ja I-divisioonaa TPV:ssä, Pajunen ehti pelata yhden SM-ottelun Valkeakosken Hakassa, mutta Kuusiston (ToiP-49) , Kivikankaan ja Löppösen (molemmat STPS) tavoin Pajunen (ToiP-49) loisti II-divisioonassa. Jääkiekkoa pelanneet olivat suurimmaksi osaksi tamperelaisten jääkiekkojoukkueiden A- ja B-junioreissa pelanneita, kiekkouransa jo jättäneitä ennen opiskelemaan lähtemistä.


title: Manse United

text: Ennen kuin yhtäkään virallista Salibandy-ottelua oli pelattukaan, ManU kävi voittamassa keväällä 1986 Tukholmassa Ruotsissa Students Mass Sport Games-tapahtuman sählysarjan. Matkalla loppuotteluun kaatui Helsingin kauppakorkeakoulun opiskelijoista koostunut Tyrvään Närhet, joka oli voittanut keväällä 1985 kauppakorkeakoulun sählymestaruuden. Välierissä kaatui ruotsalainen BBC, joka kaatui "jännittävien loppuvaiheiden jälkeen 2-1". Loppuottelussa ManU löi 3-0 Hämeenlinnan OKL:n joukkueen Ruunien Ruunat (RuRu). Tukholman turnauksen mieleen painuvin urheilullinen hetki oli Eero Mattilan puolesta kentästä RuRun alimman miehen ylitse laukoma kaaripallo pieneen sählymaaliin.


title: Manse United

text: Ulkourheilullisista seikoista mukana olleet pelaajat muistavat matkustajaterminaalissa kuullun "ikävän uutisen": ruotsalaisen opiskelijajärjestön edustaja ”Stina” kävi valitellen ilmoittamassa, että majoitus onkin siirtynyt Tenstan kansakoululta harmittavan kaksoisbookkauksen vuoksi/ Hotel Plazan yhden hengen huoneisiin keskustaan. Matkan muistettavuutta lisäsi, että se tapahtui vain kuukausi Olof Palmen murhan jälkeen.


title: Manse United

text: Ensimmäinen Suomen Mestaruuskausi 1986–1987 oli äärimmäisen tiukka. Punaisessa paidassa ja valkoisissa housuissa pelannut ManU keräsi 18 ottelussaan 30 pistettä. SC Dalmacin sijoittuessa toiseksi 29 pisteellä ja RuRu:n kolmanneksi niin ikään 29 pisteellä. Mestaruus ratkesi viimeisessä ManU:n ja Dalmacin 0-0 päättyneessä ottelussa. Vesa Rinne laati otteluun erityisen puolustusvoittoisen taktiikan. Tarkoituksena oli, että Dalmacin pelätty kaksikko Vienola-Perttilä ei pääsisi laukomaan kertaakaan. Kokoonpanovalinnoissa painotettiin kurinalaiseen puolustamiseen pystyviä pelaajia. ManU:n salaisuus oli joukkueen tasaisuus. Joukkueen pelaajista neljä sijoittui pistepörssissä kärkikymmenikköön: Vesa Rinne oli neljäs (10+5=15), Pekka Loikkanen kuudes (9+5=14), Jari Pajunen seitsemäs (12+1=13) ja Sakari Uutela yhdeksäs (5+5=10). Pistepörssin voitti ylivoimaisesti RuRu:n Antti Tuominen (18+10=28), SC Dalmacin Heikki Vienola oli toinen (11+9=20) ja Turbon Pallon Orjo Kolu kolmas (13+6=19). Samaa seuraa edustanut Ari Kaperi oli viides ja Dalmacin Jarmo Perttilä kahdeksas. Sarjan puolustajien pistepörssin taisi voittaa ManU:n liukkaasti noussut Timo Jantunen (5+3=8).


title: Manse United

text: Kaudella 1987–1988 ManU oli ylivoimainen, keräten kahdeksan joukkueen kaksinkertaisessa sarjassa 14 ottelussa 26 pistettä. Sarja pelattiin kolmessa turnauksessa: Maarianhaminassa, Helsingin Viikissä ja Tampereella Atalpan uudessa liikuntahallissa. ManU hävisi vain kerran, kauden ensimmäisessä ottelussa sarjakakkoselle RuRu:lle, joka keräsi kaikkiaan 18 pistettä. Synkkä Uhma oli kolmas (16 pistettä) ja Dalmac neljäs (15 pistettä). ManU:n maaliero oli 65–13. RuRu:a vastaan pelit päättyivät 1–3 ja 2–0, Synkkää Uhmaa vastaan 2–0 ja 3–0. Dalmac kaatui ensiksi Viikissä 5–1 ja Tampereella 3–2. Myöhempien aikojen suuruus, kauden 1987-1988 sarjanousija SSV kaatui 6–1 ja 6–0. ManU:n Eero Mattila voitti seuran sisäisen maali- ja pistepörssin, sekä mahdollisesti koko sarjan maalipörssin.


title: Manse United

text: Kahden ensimmäisen kauden maaliero oli 122–23. Manse United teki keskimäärin 3,8 maalia ottelua kohti ja päästi 0,7 maalia. Nykyaikaan verrattuna maalimäärät ovat verraten pieniä. Se johtui suureksi osaksi maalien koosta. Maali oli aikaisemmin 140x105x65 cm ja se suurennettiin 160x115x65 cm:n kokoon. Muutoksesta päätettiin IFF:ssä (International Floorball Federation) eli Ruotsi ja Suomi tekivät muutoksen yhtä aikaa ja esimerkiksi Suomen Salibandyliitossa muutos hyväksyttiin ilman suurempia keskusteluita. Päätöksellä oli merkittävä vaikutus maalimäärien kasvuun. Myös mailat olivat 1980-luvun toisella puoliskolla nopeassa kehitysvaiheessa. Vuosien 1986-1988 mailat, vaikka olivat jo huomattavasti parempia, kuin muutamaa vuotta aiemmin, olivat vasta kehittymässä sellaisiksi lingoiksi kuin 2000-luvun alkupuolella jo nähtiin. Maalien tekeminen kaukaa oli harvinaista, mikä näkyi myös puolustajien vähäisissä maali- ja pistemäärissä. Taito ja nopea klap-klap-peli, joka oli opittu pienissä sählybunkkereissa, oli vielä tuolloin hyvä ase. Hyökkääjistä taitava Vesa Rinne, sählyn maalikoneesta kahdensuunnan sentteriksi salibandyn myötä kehittynyt Panu Pitkänen sekä snaipperit Pekka Loikkanen, Jari Pajunen ja Eero Mattila muodostivat hyökkäyksen rungon. Päästettyjen maalien alhaiset keskiarvot kertovat Atte Rantasen luotettavasta torjuntatyöskentelystä ja ManU:n tasokkaasta puolustajakaartista. Jos Jantunen oli nopea ja vikkelä, oli hänen puolustajaparinsa Jari Löppönen erittäin hyvä pelin kontrolloija. Hän sekä toisessa puolustajaparissa vuorotelleet Kalle Veirto ja Janne Sjöman pystyivät pitämään palloa tarvittaessa pitkiälkin ajanjaksoja. Heidän parinaan pelannutta Kuusistoa voisi luonnehtia Dalmacin ulottuvan Esa Lamminsalon ohella sarjan parhaaksi "peruspakiksi". ManU:n puolustajien arvostuksesta kertoo se, että he olivat tuolloin kaikki maajoukkuetasoa.


title: Manse United

text: Kahden ensimmäisen salibandymestaruuden voittaminen ei ollut sinänsä mikään ihme, sillä Patina ja nimellä Emboys pelannut ekonomiopiskelijoiden yhdistetty joukkue pelasivat OLL:n järjestämien SM-sählyjen mitaliotteluissa jo keväällä 1986 ennen kuin salibandyn SM-sarjaa oli aloitettukaan ja uudelleen keväällä 1987, jolloin Salinbandyn SM-sarja oli vielä kesken. Jollei ManU olisi kolmannelle salibandy-kaudelleen (1988-1989) merkittäviltä osiltaan hajonnut, olisi joukkue ollut sarjassa korkeammalla kuin viidentenä.


title: Manse United

text: Kokoonpanon hajoaminen johtui lähinnä siitä, että osa tärkeistä pelaajista sai opintonsa valmiiksi, löysi työpaikan muualta kuin Tampereelta ja perusti perheen. Sitoutuminen joukkueeseen höltyi. Tämä tapahtui, kun Tampereen yliopisto oli saanut vihdoin kunnon liikuntatilat: Atalpan liikuntahalli valmistui ja korvasi yliopiston vanhan liikuntasalin, jolloin yliopiston päätalon Juvenes-ruokala laajentui entisiin liinkuntatiloihin.


title: Manse United

text: Näitä suomalaisen salibandyn pioneerivuosia Kalle Veirto on ansiokkaasti humoristisella ja ehkä liioittelevalla tyylillään kuvannut avainromaanissaan "Suuret sählymuistelmani".


title: Manse United

text: Maalivahti


title: Manse United

text: Puolustajat:Hyökkääjät:


title: Manse United

text: Pelaajista maajoukkueessa pelasivat Timo Jantunen, Jari Pajunen, Panu Pitkänen ja Vesa Rinne, joka toimi vuonna 1987 myös maajoukkueen kapteenina. Maajoukkuekutsun saivat jossain vaiheessa myös ainakin Ari Kuusisto, Jari Löppönen ja Kalle Veirto. Tuolloin pelaajat joutuivat maksamaan ainakin osan maajoukkuematkojen kustannuksista.


title: Manse United

text: Tampereen yliopistolla toimi vähän aikaa toinenkin seura, joka oli nimetty nerokkaasti Manse Cityksi. Sen pelaajat osallistuivat samoille harjoitusvuoroille Manse Unitedin pelaajien kanssa. Manse City tavoitteli SM-sarjapaikkaa Vuosaaressa järjestetyissä karsinnoissa kaudella 1986–1987, jääden karsintojen kakkoseksi, maalierolla SSV:n taakse. Manse Cityn ja SSV:n keskinäinen peli päättyi 1–1. Muut karsintaturnaukseen osallistuneet olivat VÅSC Ahvenanmaalta, joka sai Bolla Bollalta vapautuneen ahvenanmaalaisten sarjapaikan. Vuosaaren Viikingit jäivät karsinnan neljänneksi. Kaudella 1987–1988 Manse City pelasi I-divisioonaa, sijoittuen sarjan toiseksi, mestaruussarjaan nousseen BET:in jälkeen. Kun moni Manse Unitedin pelaaja lopetti peliuransa kahden mestaruuskauden jälkeen, siirtyi osa Manse Cityn pelaajista Manse Unitedin riveihin. Seurauksena oli Manse Cityn toiminnan päättyminen.


title: Manse United

text: Suomen mestareista ManU:n riveissä pelasivat 1990-luvun alussa vain Kuusisto, Pitkänen, Rinne, Mattila ja Uutela. Seura oli mukana miesten salibandyliigaa edeltäneessä SM-sarjassa sen perustamisesta lähtien aina kauteen 1995–1996, jolloin se putosi I-divisioonaan. Miehet ehtivät pelata korkeinta sarjatasoa kahdeksan kautta ja I-divisoonaa kaksi kautta.


title: Manse United

text: Toiminta laajeni, kun 1990 perustettiin myös naisten joukkue, joka aloitti suoraan SM-sarjasta. Pelaajilla oli kokemusta sählystä, maahockeystä, kaukalopallosta ja ringetestä, mutta salibandy oli monelle vieras.


title: Manse United

text: Viimeisellä aikuisten sarjakaudellaan miesten joukkue ja naisten joukkue pelasivat SM-sarjaa. Lisäksi seuralla oli parhaimmillaan miesten jalkapallon V-divisioonaa pelannut joukkue. Se oli pelannut 1980-luvun puolivälistä lähtien Tampereen pallopiirin alasarjoissa, aluksi nimellä PuSa, sittemmin nimellä ManU. Silloisen seuran puheenjohtajan Jussi Rajantin mukaan aloite yhdistymisestä tuli Koo-Veen puolelta Esa Koivistolta.


title: Manse United

text: Sekä miesten että naisten salibandyjoukkueet kävivät tahoillaan keskustelua yhdistymisestä. Molempien joukkueiden päätös siirtymisestä tehtiin yksimielisesti. Varsinainen sopimus allekirjoitettiin 29. toukokuuta 1996, joka on samalla Koo-Veen salibandyjaoston perustamispäivä. Jalkapallojoukkue jatkoi vielä kesän 1996, jonka jälkeen se lopetti toimintansa. Yhteistyösopimuksessa yhtenä pykälänä sovittiin, että ManU:n nimellä ei saa aloittaa salibandytoimintaa kymmeneen vuoteen.Koovee on tällä hetkellä yksi Suomen suurimmista salibandyseuroista. Sekä miesten että naisten edustusjoukkueet pelaavat edelleen ylimmällä sarjatasolla.


title: Manse United

text: Salibandyn seniorisarjoissa ManU on voittanut M35-sarjassa yhden kullan (2003–2004), yhden hopean ja kaksi pronssia, M40-sarjassa yhden kullan (2005–2006) ja kaksi hopeata, M45-sarjassa yhden hopean ja yhden pronssin. Naisten ManU–Koo-Vee -nimellä pelaava N30-joukkue voitti vuosina 2001–2006 ensiksi neljä perättäistä mestaruutta ja sitten kaksi hopeaa.


title: Priyanka Chopra

text: Priyanka Chopra (s. 18. heinäkuuta 1982 Jamshedpur, Bihar) on intialainen näyttelijä, laulaja ja tuottaja. Hän tuli tunnetuksi Miss Maailmana vuonna 2000 ennen näyttelijän uransa aloittamista. Chopra on voittanut monia palkintoja, kuten National Film Awards -palkinnon parhaasta naispääosasta ja viisi Filmfare Awards -palkintoa eri kategorioista. Intian valtio myönsi hänelle Padma Shri -palkinnon vuonna 2016. Samana vuonna "Time"-lehti nimesi Chopran 100 vaikutusvaltaisimman ihmisen joukkoon.


title: Priyanka Chopra

text: Chopra tunnetaan myös hyväntekeväisyystyöstään. Hänet nimitettiin UNICEFin hyvän tahdon lähettilääksi vuonna 2010. Chopra ajaa useita yhteiskunnallisia asioita, joihin kuuluvat ympäristö, terveys, koulutus ja naisten oikeudet. Chopra on myös julkaissut laulajana kolme singleä ja perustanut Purple Pebble Pictures -elokuvatuotantoyhtiön. Hän on naimisissa laulaja Nick Jonasin kanssa.


title: Priyanka Chopra

text: Priyanka Chopra syntyi lääkärivanhemmille Jamshedpurissa nykyisessä Jharkhandin osavaltiossa. Hänellä on seitsemän vuotta nuorempi veli Siddharth. Perhe muutti usein, koska hänen vanhempansa työskentelivät lääkäreinä armeijassa. He asuivat useissa kaupungeissa Intiassa ja Yhdysvalloissa, missä Chopra on sanonut kokeneensa joskus kiusaamista ja rasismia.


title: Priyanka Chopra

text: Chopra kruunattiin Miss Intian ensimmäiseksi perintöprinsessaksi vuonna 2000 ja hän voitti Miss Maailma -kilpailun Lontoossa samana vuonna.


title: Priyanka Chopra

text: Chopra teki elokuvadebyyttinsä Vijayn vastanäyttelijänä tamilinkielisessä elokuvassa "Thamizhan" vuonna 2002. Seuraavana vuonna hän teki ensiesiintymisensä hindinkielisessä elokuvateollisuudessa toimintadraamaelokuvassa "". Hän voitti parhaan naistulokkaan Filmfare Awards -palkinnon (yhdessä Lara Duttan kanssa) roolistaan romanttisessa elokuvassa "Andaaz". Seuraavana vuonna hän näytteli jännityselokuvassa "Aitraaz", ja hänestä tuli toinen nainen, joka on voittanut Filmfare Awards -palkinnon parhaasta negatiivisesta roolista.


title: Priyanka Chopra

text: Muutaman huonosti menestyneen elokuvan jälkeen Chopra näytteli menestyselokuvissa "Krrish" ja "Don" vuonna 2006.


title: Priyanka Chopra

text: Chopra voitti sekä National Film Awards -palkinnon että Filmfare Awards -palkinnon parhaasta naispääosasta vuoden 2008 draamaelokuvasta "Fashion". Hän voitti parhaan naispääosan Filmfare Awards -kriitikkopalkinnon mustasta komediasta "7 Khoon Maaf" vuodelta 2011. Chopra sai yksimielistä ylistystä roolisuorituksestaan autistisena naisena draamakomediassa "Barfi!" vuonna 2012. Hän voitti parhaan naissivuosan Filmfare Awards -palkinnon historiallisesta draamaelokuvasta "Bajirao Mastani" vuodelta 2015.


title: Priyanka Chopra

text: Vuonna 2015 Chopra valittiin näyttelemään pääroolia yhdysvaltalaisessa televisiosarjassa "Quantico". Hän näytteli FBI-alokas Alex Parrishia, jota epäillään terrori-iskun suunnittelusta. Hän voitti roolistaan People’s Choice Awards -palkinnon ensimmäisenä eteläaasialaisena näyttelijänä.


title: Priyanka Chopra

text: Chopran ensimmäinen kansainvälinen elokuvarooli oli antagonisti Victoria Leedsin rooli yhdysvaltalaisessa toimintakomediaelokuvassa "Baywatch", joka sai ensi-iltansa vuonna 2017. Seuraavana vuonna sai ensi-iltansa hänen toinen yhdysvaltalainen elokuvansa "A Kid Like Jake".


title: Priyanka Chopra

text: Chopran ensimmäinen nauhoitus oli ”Ullathai Killadhe” elokuvaan "Thamizhan" vuonna 2002. Chopran ensimmäinen single ”In My City” ilmestyi vuonna 2012. Toinen single ”Exotic” ilmestyi vuonna 2013 ja se nousi ensimmäiselle sijalle Intian iTunesissa. Kolmas single ”I Can’t Make You Love Me” oli cover-versio Bonnie Raittin samannimisestä kappaleesta ja se julkaistiin huhtikuussa 2014.


title: Priyanka Chopra

text: Chopra on toiminut useiden merkkien mainoskasvona, muun muassa Nokian, Levi’sin ja Nikonin. Vuonna 2013 Choprasta tuli ensimmäinen intialainen Guessin malli, jonka toimitusjohtaja Paul Marciano kuvaili häntä ”nuoreksi Sophia Loreniksi”. Tiedotusvälineet käyttävät Choprasta usein lempinimeä ”Piggy Chops”, jonka hän sai elokuvan "Bluffmaster!" muilta näyttelijöiltä vuonna 2005.


title: Priyanka Chopra

text: Chopra kihlautui laulaja Nick Jonasin kanssa heinäkuussa 2018. He avioituivat sekä kristityin että hindulaisin seremonioin Umaid Bhawan palatsissa Jodhpurissa joulukuussa 2018.


title: Benetton B186

text: Benetton B186 oli Rory Byrnen suunnittelema auto, jolla Benetton-niminen talli osallistui Formula 1 -sarjaan kaudella 1986. Kuljettajina toimivat italialainen Teo Fabi ja itävaltalainen Gerhard Berger. Fabi oli kilpaillut edellisellä kaudella Toleman tallissa ja Berger Arrowsin kalustolla. Autossa oli BMW:n turbomoottorit.


title: Benetton B186

text: Heti ensimmäisessä kilpailussa Brasilian GP:ssä Berger onnistui ajamaan sijalle kuusi. Sijoituksellaan hän avasi tallin pistetilin yhdellä pisteellä. Samassa kilpailussa Fabi onnistui ajamaan autolla maaliin kymmenentenä, joskin viisi kierrosta voittajalle jääneenä.


title: Benetton B186

text: Kauden toisessa kilpailussa Espanjan GP:ssä sekä Fabi että Berger ylsivät autolla pisteille. Fabi oli kilpailun viides ja Berger kuudes. Kuten edellisessäkin kilpailussa, myös tässä pistesijoille ajamisia helpotti huomattavasti monen muun kuljettajan keskeyttäminen. Maaliin kun ajoi vain kahdeksan kuljettajaa.


title: Benetton B186

text: San Marinon GP:ssä Berger ajoi auton ja tallin ensimmäisen palkintosijan. Hän sijoittui kilpailussa kolmanneksi yhden kierroksen voittajalle hävinneenä. Kilpailuun hän lähti yhdeksännestä lähtöruudusta.


title: Benetton B186

text: Hyvän alkukauden jälkeen Benetton-kuljettajat alkoivat keskeyttää kilpailuissa. Useimmiten syynä olivat tekniset ongelmat kuten moottoririkot. Kanadan GP:stä Britannian GP:hen sekä Berger että Fabi keskeyttivät neljässä perättäisessä kilpailuissa.


title: Benetton B186

text: Itävallan GP:n aika-ajoissa Fabi onnistui saavuttamaan tallin ensimmäisen paalupaikan. Kaiken huipuksi Berger ajoi ruutuun kaksi. Tallin eturivin valtaus oli tallille samalla ensimmäinen. Tallin epäonneksi Fabi joutui keskeyttämään kilpailun moottorin hajottua. Hän ehti ajaa kilpailusta 17 kierrosta 52:sta. Lisäksi Berger sijoittui juuri ja juuri pisteiden ulkopuolelle sijalle seitsemän. Pisteitä ei kilpailusta siis tullut, vaikka aika-ajojen perusteella oli odotettavissa hyvää tulosta.


title: Benetton B186

text: Fabin hyvä aika-ajovauhti jatkui Italian GP:ssä, jossa hän niin ikään ajoi paalupaikalle. Berger ylsi neljänteen ruutuun. Fabi joutui jälleen keskeyttämään, tällä kertaa rengasrikkoon kierroksella 45. Kilpailun positiivinen asia kuitenkin oli se, että Berger sijoittui viidenneksi ja saavutti kaksi autolla MM-pistettä. Edellisestä pistesijoituksesta oli kulunut peräti kymmenen kilpailua.


title: Benetton B186

text: Kauden kohokohdaksi muodostui kauden toiseksi viimeinen kilpailu, Meksikon GP. Neljännestä ruudusta lähtenyt Berger onnistui voittamaan kilpailun noin 25 sekunnin erolla hallitsevaan maailmanmestariin ranskalaiseen Alain Prostiin. Voitto oli niin Bergerille kuin tallillekin uran ensimmäinen. Fabi sen sijaan joutui keskeyttämään kilpailun alkuvaiheilla jälleen kerran moottorin hajottua.


title: Benetton B186

text: Kaudella 1986 Benetton saavutti pisteitä yhteensä 19. 17 pisteistä oli Bergerin ajamia ja loput kaksi Fabin. Talli sijoittui valmistajien MM-sarjassa sijalle kuusi.


title: Benetton B186

text: Lihavoidut kohdat tarkoittavat paalupaikkaa, "kursivoidut" kilpailun nopeinta kierrosta.


title: Shen Kuo

text: Shen Kuo (; 1031–1095) oli lukuisat tieteen- ja taiteenalat hallinnut kiinalainen yleisnero. Hän työskenteli myös valtion, hallituksen ja armeijan palveluksessa. Hänen elämäntyönsä ajoittui Pohjoiseen Song-dynastiaan.


title: Shen Kuo

text: Pitkälti Shen Kuon ansiota on merenkulussa käytetyn kompassin kehittyminen. Hän suunnitteli myös kuivatelakan, joka oli käytössä Kiinassa viimaistään 1000-luvulla.


title: Shen Kuo

text: Shen Kuo vaikutti uransa aikana muun muassa matematiikan, maantiedon, tähtitieteen ja runouden aloilla. Hän työskenteli samaan aikaan kuin toinen Kiinan historian suuri yleisnero, Su Song.


title: Robert Charpentier

text: Robert Charpentier (4. huhtikuuta 1916 Issy-les-Moulineaux – 28. lokakuuta 1966) oli ranskalainen pyöräilijä, joka voitti kolme kultamitalia vuoden 1936 kesäolympialaisissa Berliinissä.


title: Ulla Väistö

text: Ulla Marianna Väistö on toiminut Suomen suurlähettiläänä Romaniassa Bukarestin suurlähetystössä syyskuusta 2011. Hän toimii Bukarestista käsin myös Moldovan suurlähettiläänä. Vuosina 2007–2011 Väistö oli Meksikon, Belizen, Haitin ja Kuuban suurlähettiläs. Koulutukseltaan hän on kauppatieteen maisteri.


title: Ulla Väistö

text: Väistö astui ulkoasiainministeriön palvelukseen vuonna 1976. Hän on työskennellyt suurlähetystöissä Brysselissä, Wienissä, Bonnissa ja Pariisissa sekä Strasbourgissa Suomen pysyvässä edustustossa. Ministeriössä hän oli hallinnollisen osaston päällikkö vuosina 2004–2007 ja vuosina 2001–2004 henkilöstöjohtaja.


title: Attilio Pavesi

text: Attilio Pavesi (1. lokakuuta 1910 Caorso – 2. elokuuta 2011 José Clemente Paz, Argentiina) oli italialainen maantiepyöräilijä, joka voitti maantieajon olympiakultaa Los Angelesin kesäolympialaisissa 1932. Samassa kilpailussa hän voitti myös maantieajon joukkuekilpailun kultaa.


title: Attilio Pavesi

text: Pavesi kuoli 2. elokuuta 2011 sadan vuoden ikäisenä. Hän oli kuolinhetkellään vanhin elossa ollut olympiavoittaja. Pavesin jälkeen kunnia siirtyi Sándor Taricsille.


title: Henry Hansen

text: Henry Hansen (16. maaliskuuta 1902 Glostrup – 28. maaliskuuta 1985 Gentofte) oli tanskalainen maantiepyöräilijä, joka voitti kaksi mitalia vuoden 1928 kesäolympialaisissa Amsterdamissa. Hän voitti maantieajon olympiakultaa ja samassa kilpailussa järjestetyn maantieajon joukkuekilpailun kultaa.


title: Mighty Man & Yukk

text: Mighty Man & Yukk on yhdysvaltalainen animaatiosarja, jonka tuotti Ruby-Spears. Sarjasta tuotettiin yhteensä 32 jaksoa, jotka esitettiin Yhdysvalloissa vuosien 1979–1980 aikana osana The Plastic Man Comedy/Adventure Show ohjelmaa ABC:llä. Sarja oli myös myöhemmin Optimus Primen ääniroolista tunnettun Peter Cullenin ensimmäinen animaatio johon hän teki äänirooleja.


title: Mighty Man & Yukk

text: Sarja kertoi Mighty Man ("Peter Cullen") supersankarista, joka on noin 15 senttimetriä pitkä, kun taas hänen alter egonsa miljonääri Brandon Brewster on noin 183 senttimetriä pitkä. Hän muuntautuu playboy persoonastaan supersankariksi Yukkin ampuessa häntä keltaisella laseraseella, jonka jälkeen Brewster huutaa "Mighty, Mighty, Mightyman!!", jonka myötä hän muuntautuu todella pieneksi sankariksi, jolla on supervoimia. Mighty Manin parina on todella ruma koira nimeltä Yukk ("Frank Welker"). Toisin kuin Mighty Man Yukkilla on aina ollut supervoimia. Mighty Man puolestaan omaa Teräsmiehen stereotyyppiset voimat. Hän kykenee liikkumaan nopeasti, lentämään, lähes haavoittumaton ja omaa supervahvuuden. Siitä huolimatta Mighty Man joutui aina turvautumaan koiransa Yukkin apuun, joka useimmiten toimi "päivän sankarina".


title: Bethesda

text: Bethesda voi tarkoittaa seuraavia asioita:


title: Cedar Rapids

text: Cedar Rapids on kaupunki Linnin piirikunnassa, Iowan osavaltiossa, Yhdysvalloissa. Cedar Rapids on Linnin piirikunnan keskus ja osavaltion toiseksi suurin kaupunki. Kaupungin asukasluku oli 126 326 vuoden 2010 väestönlaskennassa. Kaupunki on nimetty kaupungin läpi virtaavan Cedar-joen mukaan.


title: Frank Kermode

text: Sir John Frank Kermode (29. marraskuuta 1919 – 17. elokuuta 2010) oli brittiläinen kirjallisuuskriitikko. Hän syntyi Mansaarella ja palveli toisessa maailmansodassa kuninkaallisessa laivastossa.


title: Frank Kermode

text: Kermode työskenteli professorina University College Londonissa, Cambridgessa ja Columbiassa. Hän kirjoitti ja toimitti useita kirjoja, joiden joukossa on muun muassa useita Shakespearen tuotantoa käsitteleviä teoksia.


title: Frank Kermode

text: Kermode lyötiin ritariksi vuonna 1991.


title: Saija Tuupanen

text: Saija Johanna Tuupanen (s. 31. toukokuuta 1982 Tuupovaara) on suomalainen iskelmälaulaja. Hänet valittiin vuoden 2003 Tangokuningattareksi. Uransa aikana hän on tehnyt laajasti musiikkia ja esiintynyt myös teatterilavoilla. Ensimmäisen isomman roolinsa hän teki 2012 Suuressa Tangomusikaalissa Jyväskylässä. Tämän jälkeen teatteriproduktiot ovat kuuluneet myös hänen ohjelmistoonsa.


title: Albertina Sisulu

text: Nontsikelelo Albertina Sisulu (21. lokakuuta 1918 – 2. kesäkuuta 2011) oli poliitikko ja apartheidia vastaan taistellut eteläafrikkalainen aktivisti. Hän oli naimisissa Walter Sisulun kanssa.


title: Albertina Sisulu

text: Sisulu oli feministi, joka kuului Etelä-Afrikan naisasialiiton (FEDSAW) perustajiin vuonna 1954. Hän pääsi vuonna 2004 sadan suurimman eteläafrikkalaisen äänestyksessä 57. sijalle; hänen edesmennyt miehensä oli kolmaskymmeneskolmas.


title: Albertina Sisulu

text: Sisulu toimi apartheidin jälkeisessä Etelä-Afrikassa parlamentin jäsenenä vuosina 1994–1998. Sisulu kuoli 92-vuotiaana kesäkuussa 2011.


title: Korol i Šut

text: Korol i Šut ( ’Kuningas ja narri’) on vuonna 1988 perustettu venäläinen rockyhtye. Yhtyeen kotikaupunki on Pietari. Yhtyeen solisti ja keulahahmo oli Mihail Goršenjov, joka kuoli vuonna 2013. Yhtye esiintyi Helsingin Circus-yökerhossa 12. toukokuuta 2012.


title: Katsura Hoshino

text: Katsura Hoshino (星野 桂 "Hoshino Katsura", s. 21. huhtikuuta 1980) on japanilainen mangaka, joka on kotoisin Shigan prefektuurista.


title: Bethesda Softworks

text: Bethesda Softworks on vuonna 1986 perustettu yhdysvaltalainen videopelejä julkaiseva yritys. Se on osa ZeniMax Media -yhtiötä.


title: Bethesda Softworks

text: Bethesda Game Studios on Softworks-yhtiön videopelejä kehittävä osasto, jonka johtaja on Todd Howard. Bethesda Game Studios on perustettu vuonna 2001.


title: Bethesda Softworks

text: Bethesda tunnetaan parhaiten "Fallout"- ja "The Elder Scrolls" -pelisarjoistaan, tosin "Falloutin" oikeudet se osti itselleen talousvaikeuksista kärsivältä Interplaylta.


title: Bethesda Softworks

text: Bethesda on käyttänyt Gamebryo-pelimoottoria muun muassa "Fallout 3" -pelissään, mutta on kehittänyt omaa teknologiaa muun muassa "" -peliinsä.


title: Adria

text: Adria on kaupunki Pohjois-Italiassa Rovigon maakunnassa Veneton alueella. Vuonna 2015 kaupungissa oli arviolta 19 746 asukasta. Se sijaitsee Po- ja Adige-jokien välissä. Samalla paikalla on ollut etruskien kaupunki "Atria". Latinan kielen sanan "atrium" sanotaan tulevan tästä etruskikielen paikannimestä.


title: Isuzu Yamada

text: Isuzu Yamada (; 5. helmikuuta 1917 Osaka, Japani – 9. heinäkuuta 2012) oli japanilainen näyttelijä, joka esiintyi elokuvissa, teatterissa ja televisiossa.


title: Isuzu Yamada

text: Yamada esiintyi monien tunnettujen japanilaisohjaajien, kuten Kenji Mizoguchin, Yasujirō Ozun, Mikio Narusen ja Akira Kurosawan, töissä. Hänen elokuviin kuuluvat "Osakan elegia", "Gionin sisarukset", "Pohjalla" (1957), "Seittien linna" (1957) ja "Yojimbo – onnensoturi" (1961). Hän voitti uransa aikana useita japanilaisia palkintoja; näiden joukossa on kaksi Japanin akatemian palkintoa elämäntyöstä, kolme Sinistä nauhaa ja kaksi Kinema Junpo -palkintoa.


title: Frosinone

text: Frosinone on samannimisen maakunnan pääkaupunki Italiassa Lazion alueella noin 80 kilometriä Roomasta etelään, Rooma–Napoli-moottoritien varrella. Kaupungissa on vajaat 50 000 asukasta.


title: Frosinone

text: Kaupungin tunnetuin nähtävyys on sen itäpuolella sijaitseva sisterssiläinen Casamarin luostari.


title: Earl Cameron

text: Earl Cameron (s. 8. elokuuta 1917) on Bermudalla syntynyt brittiläinen näyttelijä. Hän aloitti 1940-luvun Lontoossa pitkän uransa, jonka aikana hän on esiintynyt niin elokuvissa, televisiossa kuin teatterissakin.


title: Earl Cameron

text: Cameron oli äänenä suomalaisessa elokuvassa, Pia Tikan "Hiekkamorsiamessa" (1998).


title: Earl Cameron

text: Cameron on työskennellyt vielä 2000-luvulla; hän esiintyi muun muassa elokuvassa "Tulkki" (2005). Hän tunnustaa bahá'í-uskoa.


title: Elektro-okulografia

text: Elektro-okulografia (EOG) on tekniikka, jolla mitataan silmän verkkokalvon lepopotentiaalia. Potentiaalista muodostuvaa käyrää kutsutaan elektro-okulogrammiksi. Tekniikalla tutkitaan silmän sairauksia ja mitataan silmän liikettä. Toisin kuin elektroretinografiassa, EOG:ssa ei testata reaktioita visuaaliseen ärsytykseen.


title: Laid Back

text: Laid Back on enimmäkseen 1980-luvun aikana vaikuttanut tanskalainen musiikkiyhtye. Vuonna 1979 perustetun bändin jäseninä soittavat Tim Stahl (kosketinsoittimet) ja John Guldberg (kitara). Funk-tyyliä ja syntentisaattori-musiikkia harjoittavan yhtyeen suurimpana yksittäisenä hittinä lienee tunnetaan "Sunshine Reggae" vuodelta 1982. Kyseinen kappale nosti yhtyettä pinnalle myös Tanskan ulkopuolella. Seuraavana vuonna julkaistu single "White Horse" oli myös yksi yhtyeen menestyksekkäimistä hiteistä.


Euroopan unionin nimisuojajärjestelmä elintarvikkeille on Euroopan unionin asettama elintarvikkeiden valmistustapaa ja -paikkaa rajoittava säännös joidenkin elintarvikkeiden kohdalla. Se sisältää kolme tapaa suojata elintarvikkeiden nimityksiä. Kullakin suojalla on oma EU-tunnus. Merkinnät tulivat pakollisiksi 1. syyskuuta 2009 alkaen.


title: Euroopan unionin nimisuojajärjestelmä elintarvikkeille

text: "Suojattu alkuperänimitys" (SAN) määrittelee tuotteen tuotannon, jalostuksen ja käsittelyn siten, että niiden on tapahduttava tietyllä maantieteellisellä alueella sekä tunnetulla ja vahvistetulla ammattitaidolla. Siten sen laatu tai ominaisuudet johtuvat tästä alueesta, esimerkiksi siellä tuotetusta raaka-aineesta.


text: Suomalaisia suojattuja alkuperänimityksiä ovat Lapin Puikula (1997), Lapin Poron liha (2009), Lapin Poron kuivaliha (2010), Lapin Poron kylmäsavuliha (2011) ja Kitkan viisas (2013). Muita tunnettuja alkuperänimityksiä ovat esimerkiksi italialainen Parman kinkku () ja kreikkalainen Kalamata-oliiviöljy.


text: "Suojattu maantieteellinen merkintä" (SMM) määrittelee, että tuotannon ja sen maantieteellisen alkuperän on liityttävä ainakin yhdessä tuotanto-, jalostus- tai käsittelyvaiheessa, jolloin se saa oman erityisluonteen. Osa raaka-aineesta voi olla peräisin alueen ulkopuolelta.


text: Suomessa tällainen merkintä on Kainuun rönttösellä (2008) ja Puruveden muikulla (2013). Muita maantieteellisesti suojattuja nimityksiä ovat muun muassa Ardennien kinkku () Belgiasta ja Lyypekin marsipaani () Saksasta.


text: "Aito perinteinen tuote" (APT) korostaa tuotteen perinteistä koostumusta tai tuotantotapaa. Sitä voidaan valmistaa missä tahansa Euroopan unionin jäsenvaltiossa, mutta rekisteröidyn valmistusmenetelmän mukaan.


text: Suomalaisia APT-tuotteita ovat sahti, kalakukko ja karjalanpiirakka. Muualla Euroopan unionissa vastaavia elintarvikkeita ovat esimerkiksi italialainen mozzarella-juusto ja ruotsalainen falukorv-makkara.


text: Suojan juuret juontuvat Pariisin Konventioon vuonna 1883 ja Madridin sopimukseen 1891. Alkujaan suojausten tarkoituksena oli suojata Ranskan, Italian, Portugalin, Espanjan, Kreikan, Belgian ja Luxemburgin viinejä, juustoja ja muitakin elintarvikkeita. Ensimmäinen suojattu elintarvike oli ranskalainen Roquefort-juusto vuonna 1922. Ranskassa otettiin käyttöön käsite "Appellation d'Origine Controlée eli AOC", joka kertoo, että tuote on peräisin tietyltä alueelta. Nimitys voidaan myöntää viineille, juustoille, voille ja joillekin muille maatalouden tuotteille, joiden tuotantoalueen ja valmistustavan tulee vastata alkuperän suojauksen yhteydessä sovittuja ehtoja. Samppanja on tunnettu esimerkki alkuperäisnimityksen suojaamisesta. Vaikka kuohuviini valmistettaisiin hyvin tarkkaan samoin kuin samppanja, vain sellaista kuohuviiniä saa kutsua samppanjaksi, jonka rypäleet ovat kasvaneet tietyllä Champagnen maakunnan alueella.


text: Ranskan hallitus perusti alkuperäisnimitysten instituutin (INAO) vuonna 1935 valvomaan nimityksiä. Vaikka käsite liitetään yleisimmin viineihin, tuotenimien suojaaminen alkoi, kun Kaarle VI (Ranska) julisti Roquefortin luolat suojelluiksi ja antoi seudun asukkaille yksinoikeuden käyttää niitä juuston kypsyttyttämiseen. Väärennetyn Roquefort-juuston myyminen on ollut rangaistava teko vuodesta 1666 alkaen. Ranskassa AOC-merkinnät liittyvät perinteisesti viinialueisiin, joihinkin siidereihin ja juustoihin, kuten Roquefort ja Camembert. Myös Portugalissa, Itävallassa ja Etelä-Afrikassa on otettu käyttöön AOC-merkintää vastaavia järjestelmiä.


text: Nimisuojatut elintarvikkeet on luetteloitu EU:n DOOR-tietokantaan. Rekisteröidyistä viineistä ja muista alkoholituotteista on omat luettelonsa.


text: Nimisuojattujen elintarvikkeiden luettelossa oli lokakuussa 2018 yhteensä 1 438 rekisteröityä elintarviketta. Tuotteista oli suomalaisia 10, ruotsalaisia 8, italialaisia 298, ranskalaisia 248, espanjalaisia 198 ja norjalaisia 2. Virolaisia elintarvikkeita ei listalla ollut.


title: Broadway Boogie-Woogie

text: Broadway Boogie-Woogie on hollantilaissyntyisen taidemaalari Piet Mondrianin kooltaan 127x127 cm oleva öljyvärimaalaus, joka valmistui vuonna 1943, kolme vuotta sen jälkeen, kun Mondrian oli muuttanut New Yorkiin vuonna 1940.


title: Broadway Boogie-Woogie

text: Taidekriitikot pitävät "Broadway Boogie-Woogieta" Mondrianin mestariteoksena ja hänen estetiikkansa huipentumana. Mondianin aikaisempiin maalauksiin verrattuna maalauspohja on tässä teoksessa jaettu useampiin nelikulmioihin. Vaikka Mondrian tekikin pääosin abstrakteja maalauksia, "Broadway Boogie-Woogie" sai inspiraationsa arkipäivän esimerkeistä: Manhattanin ruutukaavasta ja boogie woogie -musiikista, jonka tanssimista Mondrian rakasti.


title: Broadway Boogie-Woogie

text: Lauri Olavi Routilan mukaan huolimatta maalauksen suuresta täsmällisyydestä kuvapinta muodostuu teoksessa boogie-woogie-sävelmän tapaan odottamattomista improvisaatioista ja todellisuus on teoksessa muuttunut abstraktiksi mahdollisuuksien pelitilaksi.


title: Broadway Boogie-Woogie

text: Maalaus kuuluu nykyään New Yorkin Museum of Modern Artin kokoelmiin.


title: David Bowie (albumi)

text: David Bowie on David Bowien vuonna 1967 julkaistu debyyttialbumi. Albumi on yksinkertaista ja kevyttä, tarttuvaa poppia, jossa on vaikutteita teatterista ja brittiläisestä varieteesta. Kappaleiden sanoitukset ovat usein erikoisia, humoristisia ja makaabereja. Bowien laulutyyli oli saanut paljon vaikutteita brittiläiseltä laulaja-näyttelijä Anthony Newleyltä. Levy ei menestynyt kaupallisesti, eikä Bowie ole myöhemmin ottanut sitä mukaan levyjensä virallisiin uudelleenjulkaisukampanjoihin.A-puoli


title: David Bowie (albumi)

text: B-puoli


title: Tukkeutuminen

text: Tukkeutuminen () on tietoverkkoihin liittyvä termi, joka kuvaa tiedonsiirron hidastumista verkossa reitittimen ylikuormittuessa. Tukkeutumista tapahtuu, kun aliverkkojen laitteet lähettävät datapaketteja nopeammin kuin reititin pystyy niitä käsittelemään.


title: Tukkeutuminen

text: Tukkeutuminen muodostuu alkuun päästyään tasaisesti pahenevaksi ongelmaksi, sillä reitittimen ylikuormituksen seurauksena hylättyjä tai vielä käsittelemättömiä datapaketteja lähetetään verkossa uudelleen, jolloin reitittimen työmäärä kasvaa entisestään. Tällöin haluttuun määränpäähän pääsevän tiedon määrä romahtaa tietyn kuormitusmäärän jälkeen nopeasti.


title: Tukkeutuminen

text: Tukkeutumista voidaan torjua mm. seuraavilla tekniikoilla: implisiittinen signalointi, eksplisiittinen signalointi ja vastapaine.


title: Juha Uusitalo

text: Juha Uusitalo (s. 1964 Vaasa) on suomalainen oopperalaulaja. Hänen äänialansa on bassobaritoni. Hän on esiintynyt monissa maailman johtavissa oopperataloissa. Uusitaloa kiitetään erityisesti karismaattisesta lavaolemuksesta niin vakavissa kuin koomisissakin rooleissa.


title: Juha Uusitalo

text: Juha Uusitalo on valmistunut Sibelius-Akatemiasta diplomihuilistiksi. Hän soitti huilua Suomen suurimmissa orkestereissa ennen laulajanuransa alkua, viimeksi Suomen Kansallisoopperassa. Ensimmäiset oopperaroolit olivat Sibelius-Akatemian oppilastöitä. Vaasan Oopperan ja Ilmajoen Musiikkijuhlien kautta Juha Uusitalo debytoi laulajana Suomen Kansallisoopperassa vuonna 1997. Talon vakituiseen solistikuntaan hän kuului 2000–2008.


title: Juha Uusitalo

text: Italian La Scalassa Uusitalo teki debyyttinsä "Lentävän hollantilaisen" nimiroolissa vuonna 2004. New Yorkin Metropolitan-oopperassa hän debytoi syksyllä 2008 "Salomen" Johannes Kastajan roolissa.


title: Juha Uusitalo

text: Juha Uusitalo tunnetaan Wagnerin oopperoista. Wagnerin suurimmat bassobaritoniroolit, kuten Ring-sarjan Wotan ja Wanderer, "Lentävän hollantilaisen" nimirooli ja "Parsifalin" Amfortas kuuluvat hänen repertuaariinsa. Raskaan sarjan roolien lisäksi Juha Uusitalo esittää myös koomisia hahmoja, kuten "La Cenerentolan" Don Magnificoa tai "Falstaffin" nimiroolia.


title: Juha Uusitalo

text: Oopperoiden lisäksi Juha Uusitalo on kysytty sinfoniaorkestereiden solisti ja lied-laulaja. Vuonna 1999 hänelle myönnettiin Matti Salmisen rahaston ja Suomen Wagner-seuran stipendit sekä vuonna 2002 Karita Mattila -palkinto. Hän on myös Savonlinnan oopperajuhlien Vuoden taiteilija 2011.


title: Cruachan

text: Cruachan on irlantilainen folk metalia soittava yhtye. Cruachania pidetään yhtenä merkittävimmistä folk metal -yhtyeistä. Heidän musiikilleen ovat ominaisia vaikutteet kelttiläisestä perinnemusiikista sekä kelttiläisen mytologian aiheiden käyttäminen lyriikoissa. Heidän tyyliään sanotaankin kelttimetalliksi (celtic metal).


title: Cruachan

text: Keith Fay perusti vuonna 1991 Tolkien-aiheisen black metal -yhtyeen nimeltä Minas Tirith. Samoihin aikoihin hän kuunteli folkmusiikkia ja Skycladin merkittävä debyyttialbumi "The Wayward Sons of Mother Earth" sai hänet siirtymään black metalista folk metalliin. Vuonna 1992 Keith Fay perusti Cruachanin ja seuraavana vuonna yhtye alkoi nauhoittaa ensimmäistä demoaan.


title: Cruachan

text: Vuonna 1995 yhtye julkaisi debyyttialbuminsa "Tuatha Na Gael", joka kärsi huonosta tuotannosta. Albumi sai Century Media Recordsin kiinnostumaan yhtyeestä, mutta sopimusneuvottelut epäonnistuivat. Tämä johti yhtyeen hajoamiseen 1997.


title: Cruachan

text: Vuonna 1999 Cruachan heräsi uudelleen henkiin ja sai levytyssopimuksen Hammerheart Recordsin kanssa. He julkaisivat toisen albuminsa "The Middle Kingdom" vuonna 2000 ja uudelleenjulkaisivat debyyttinsä vuonna 2001. Karen Gilliganista tuli täyspäiväinen jäsen ja 2002 yhtye sai julkaistua "Folk-Lore"-albuminsa, joka ylsi Irlannin albumilistoille.


title: Vapautuminen

text: Vapautuminen on suomalaisen kuvataiteilijan Kalervo Palsan (1947–1987) öljyvärimaalaus vuodelta 1978.


title: Vapautuminen

text: Kooltaan noin 96,50 x 79,50 senttimetriä oleva maalaus on kuva omaan jättiläispenikseensä hirttäytyvästä ja samalla levitoivasta hahmosta.


title: Vapautuminen

text: Erkki Pirtolan mukaan kuva on makaaberi vitsi, mutta samalla kouristunut kysymysmerkki vapauden paradoksista. Maalaus on iskevä ja kuvaa hyvin Palsan maailmankuvaa.


title: Vapautuminen

text: Palsa teki samasta aiheesta viisi muutakin maalausta, yhden grafiikan ja piirustuksen. Vuoden 1978 maalaus ja muut versiot aiheesta kuuluvat nykyään Kiasman kokoelmiin.


title: Rainforest Alliance

text: Rainforest Alliance on kansalaisjärjestö, joka pyrkii ylläpitämään biodiversiteettiä ja varmistamaan kestävän elinkeinon muuttamalla maankäytön ja liiketoiminnan käytäntöjä. Järjestön tavoitteena on myös vaikuttaa ympäristösertifioinnilla kuluttajien käyttäytymiseen.


title: Rainforest Alliance

text: Rainforest Alliancen "sammakkomerkki" pyrkii olemaan tae siitä, että tuote on valmistettu ympäristöystävällisesti ja kestävän kehityksen mukaisesti, työntekijöille oikeudenmukaisissa oloissa. Vähintään puolet merkityn tuotteen sisällöstä on oltava peräisin sertifioidulta tilalta. Rainforest Alliancen sammakkotunnuksen alla myydään mm. teetä, kahvia, kaakaota, banaaneja, sitrushedelmiä, mehua ja suklaata.


title: Rainforest Alliance

text: Viime vuosina Rainforest Alliance on tehnyt yhteistyötä Chiquitan kanssa, ja nykyisin 15 % maailman banaanituotannosta on sen sertifioimaa. Ison-Britannian McDonaldsit ovat ryhtyneet käyttämään Rainforest Alliancen tiloilta tulevaa kahvia. Unileverin Lipton-tee sai sammakkomerkin heinäkuussa 2007.


title: Rainforest Alliance

text: Rainforest Alliance perustettiin vuonna 1986 sen jälkeen, kun sademetsien nopeasta häviämisestä huolestuneet luonnonsuojelijat olivat järjestäneet aiheesta konferenssin New Yorkissa. Pian trooppisten sademetsien tuhoutumisesta tuli yleinen median puheenaihe.


title: Rainforest Alliance

text: Vuonna 1989 Rainforest Alliance perusti "SmartWood"-metsänsertifiointiohjelmansa parantamaan metsien hallintaa, ja järjestö ryhtyi tarjoamaan taloudellisia kannustimia yrityksille, jotka harjoittivat vastuullista metsänhoitoa. 1990-luvulla Rainforest Alliance oli mukana perustamassa Forest Stewardship Council -järjestöä, ja vuosikymmenellä sertifioitujen tilojen määrä kasvoi runsaasti. SmartWood-sertifiointi laajeni 1990-luvulla Latinalaisesta Amerikasta Yhdysvaltoihin ja Kanadaan, myöhemmin myös afrikkalaisia tiloja on sertifioitu järjestelmän vaatimusten mukaisesti. Rainforest Alliance on nykyisin sertifioinut 3 % maailman metsäalasta.


title: Rainforest Alliance

text: Rainforest Alliancen tutkimuksen mukaan SmartWood-sertifiointi on paitsi parantanut mitattavalla tavalla metsien ja luonnon suojelua, se on myös edistänyt metsänhoidon pitkän aikavälin taloudellista kannattavuutta.


title: Jane Gylling

text: Jane Gylling (6. huhtikuuta 1902 – 10. maaliskuuta 1961) oli ruotsalainen uimari. Seuratasolla hän edusti muun muassa SK Najadenia. Gylling saavutti pronssia Antwerpenin olympialaisissa 1920 4 × 100 metrin vapaauintiviestissä. Hänen lisäkseen joukkueeseen kuuluivat Aina Berg, Emily Machnow ja Carin Nilsson. Gylling ui myös vuoden 1924 olympialaisissa muttei saanut mitaleja.


title: Rocket Racing League

text:
Racket Racing League on Yhdysvalloissa aloittava rakettimoottoreilla varustettujen kilpureiden kisa. Rakettimoottoreiden ansiosta kilpureiden nopeus nousee jopa 550 kilometriin tunnissa. Kilparata on taivaalla ja pilotit näkevät sen erityisillä 3D-kypärillä.
Kilpailun on määrä aloittaa Wisconsinissa elokuun alussa vuonna 2010, mutta kilpailun tulevaisuus on epävarmaa, sillä se ei ole saanut kaikkia tarvittavia turvalupia.


Jääkiekon maailmanmestaruuskilpailut 1974 olivat jääkiekon 41. maailmanmestaruuskilpailut ja 52. Euroopan mestaruuskilpailut. Turnaus järjestettiin Suomessa 5.–20. huhtikuuta ja ottelut pelattiin Helsingissä. Neuvostoliitto voitti maailmanmestaruuden 13. kerran ja Euroopan mestaruuden 16. kerran.


title: Jääkiekon maailmanmestaruuskilpailut 1974

text: Ensi kertaa jääkiekon maailmanmestaruuskisojen historiassa kaksi pelaajaa tuomittiin dopingista. He olivat ruotsalainen Ulf Nilsson ja suomalainen Stig Wetzell, joiden todettiin dopingtesteissä käyttäneen efedriiniä. Molemmat pelaajat suljettiin turnauksesta. Nilsson testattiin positiiviseksi Ruotsi–Puola-ottelussa, jonka Ruotsi alun perin voitti 4–1. Dopingkäryn jälkeen ottelu tuomittiin 5–0-voitoksi Puolalle. Suomalainen Wetzell testattiin positiiviseksi Tšekkoslovakiaa vastaan pelatussa ottelussa, jonka Suomi voitti 5–2. Tässäkin ottelussa vastustaja eli Tšekkoslovakia tuomittiin voittajaksi maalein 5–0. Suomi sijoittui turnauksessa neljänneksi. B-sarja pelattiin Jugoslavian Ljubljanassa. Yhdysvallat lunasti paikan A-sarjaan muutaman välivuoden jälkeen. C-sarjaa isännöi Ranska.


text:
Itä-Saksa putosi B-sarjaan.
Yhdysvallat nousi A–sarjaan. Norja ja Itävalta putosivat C–sarjaan.


text: Sveitsi ja Italia nousivat B–sarjaan.


title: Mäntän kuvataideviikot

text: Mäntän kuvataideviikot on nykytaiteen (aikalaistaiteen) näyttely, joka esittelee tuoretta suomalaista kuvataidetta. Näyttely on järjestetty vuodesta 1993 alkaen ensin joka toinen vuosi ja vuodesta 1999 alkaen joka kesä Mäntässä. Vaikka näyttelyssä on aina mukana jo tunnettuja taiteilijoita, Kuvataideviikot on profiloitunut nimenomaan rohkean ja kokeilevan taiteen tapahtumana. Mäntän kuvataideviikot on kotisivuillaan määritellyt tehtäväkseen ”antaa nykytaiteelle mahdollisuus ja tila tulla ihmisten nähtäväksi”.


title: Mäntän kuvataideviikot

text: Kuvataideviikot ovat avoinna joka päivä kesäkuun puolestavälistä elokuun loppuun. Kuvataideviikoilla on perinteisesti paljon oheisohjelmaa. Suosituiksi ovat muodostuneet muun muassa kuraattorikierrokset.


title: Mäntän kuvataideviikot

text: Kuvataideviikkojen yleisöennätys on vuodelta 2016, yli 17 000 näyttelykävijää.


title: Mäntän kuvataideviikot

text: Lokakuussa 2017 Mäntän kuvataideviikoille myönnettiin Suomi-palkinto.


title: Mäntän kuvataideviikot

text: Mäntän kuvataideviikkojen keskus on Pekilo. Entinen tehdaskiinteistö ostettiin vuonna 2001 näyttelyhalliksi. Rakennuksessa valmistettiin 1990-luvun alkuun asti pekiloa eläinrehuksi. Arkkitehti Kalle Vartalan suunnittelema rakennus tunnetaan nimellä Pekilo, ja se on muokattu arkkitehti Anneli Vehkaniemen suunnitelmien mukaan näyttely- ja tapahtumatilaksi. Rakennuksessa on neljä kerrosta.


title: Mäntän kuvataideviikot

text: Ennen Pekilon hankintaa Kuvataideviikkojen näyttely oli esillä eri tiloissa ympäri Mäntän kaupunkia, esimerkiksi tyhjillään olleessa kerrostalossa sekä entisessä pirtutehtaassa. Vuoden 2014 näyttelyn suurin teos, Kaarina Kaikkosen installaatio "Totuuden henki" oli esillä Mäntän kirkon julkisivussa.. Teoksia on ollut esillä myös Pekilon ulkotiloissa, puistossa sekä Taidekeskus Honkahovissa.


title: Mäntän kuvataideviikot

text: Näyttelyn taiteilijat kutsuu ja valitsee vuosittain vaihtuva kuraattori. Kuraattorilla on yksinvalta taiteilijavalinnoissa. Kuraattorin valitsee näyttelyn järjestävä yhdistys.Mäntän kuvataideviikot järjestää rekisteröity yhdistys Mäntän kuvataiteen ystävät ry, joka on perustettu vain tätä tarkoitusta varten. Yhdistyksen varsinaiset jäsenet kutsutaan yhdistykseen, mutta kannatusjäseneksi voi liittyä kuka vain. Tapahtuman toiminnanjohtaja on vuoden 2011 alusta ollut Tiina Nyrhinen. .


title: Mäntän kuvataideviikot

text: Kuvataideviikot saa opetus- ja kulttuuriministeriöltä valtakunnallisesti merkittäville kulttuuritapahtumille myönnettävää avustusta. Se on Finland Festivals -ketjun jäsen ja kuuluu Tampereen alueen kulttuurifestivaalien yhteisöön Pirfestiin. Noin 30 % taloudesta katetaan lipputuloilla.


title: Heikki Pentti

text: Heikki Oskari Pentti (12. joulukuuta 1946 Helsinki – 19. huhtikuuta 2008) oli vuorineuvos, Lemminkäinen-yhtiön suuromistaja ja vuosina 1983–1993 sen toimitusjohtaja. Hän toimi Lemminkäisen johtotehtävissä 39 vuotta. Hän oli Teollisuuden ja työnantajien TT:n hallituksen puheenjohtaja vuoteen 2003. Hän oli koulutukseltaan diplomiekonomi.


title: Heikki Pentti

text: Pentin isoisä oli Lemminkäisen ensimmäisen polven omistaja, rakennusmestari Oskari Vilamo. Hänellä on kolme lasta, joista tytär Kristina Pentti-von Walzel on Lemminkäisen hallituksessa.


title: Aleppo Kutvonen

text: Albin (Aleppo) Kutvonen (27. maaliskuuta 1888 Utra, Kontiolahti – 8. joulukuuta 1960 Helsinki) oli suomalainen kirjailija.


title: Aleppo Kutvonen

text: Kutvosen esikoisromaanin "Valot sammuvat" (1944) tapahtumat sijoittuivat Utran lasitehtaalle ja sahalle 1800- ja 1900-lukujen vaihteeseen.


title: Dynomutt, Dog Wonder

text: Dynomutt, Dog Wonder on yhdysvaltalainen Hanna-Barberan tuottama animaatiosarja. Siitä tuotettiin yhteensä 24 jaksoa, jota esitettiin The Scooby-Doo/Dynomutt Hour ja Scooby's All-Star Laff-A-Lympics/Scooby's All-Stars -ohjelmien yhteydessä vuosina 1977–1978. Myöhemmin Yhdysvalloissa vuoden 2008 alussa sarjaa esitettiin omana ohjelmana Boomerangilla. Itse sarja keskittyi Batmanin tyyliseen supersankariin Blue Falconiin ja erityisesti hänen apulaiseensa Dynomuttiin, joka on erittäin voimakas, mutta kömpelö koirarobotti. Kaksikko työskenteli F.O.C.U.S. Onelle, eräälle hallituksen jäsenelle. Sarjassa vieraili myös Scooby-Doosta tutut päähahmot.


title: Jalmari Järviö

text: Otto Hjalmar Sjöstedt, käytti kirjailijanimeä Jalmari Järviö (20. marraskuuta 1875 Vesilahti – 20. kesäkuuta 1934 Helsinki) oli suomalainen Forssa-yhtiön palveluksessa konttoristina toiminut kirjailija.


title: Gary Owens

text: Gary Owens (oik. Gary Altman; 10. toukokuuta 1936 Mitchell, Etelä-Dakota – 12. helmikuuta 2015 Los Angeles, Kalifornia) oli yhdysvaltalainen DJ ja ääninäyttelijä.


title: Gary Owens

text: Owens työskenteli Kaliforniassa DJ:nä KEWB-radioasemalla vuoteen 1959 asti, jonka jälkeen hän siirtyi työskentelemään sisarkanavalle KFWB:lle Los Angelesiin vuonna 1961. Vuotta myöhemmin hän työskenteli KMPC-asemalla, josta hän tuli tunnetuksi DJ:nä. Owens työskenteli myös television parissa enimmäkseen kuuluttajana. Hän muun muassa vieraili 1960-luvun "Batman"-televisiosarjan jaksossa ”Holy Rat Race”, jossa Owens toimi televisiokuuluttajana. Lisäksi hän lainasi ääntään useisiin piirrossarjoihin, kuten "Dynomutt, Dog Wonder", "Kaksi tyhmää koiraa", "Karvinen", "Dexterin laboratorio" ja "Buzz Lightyear of Star Command". Kenties tunnetuin äänirooli animaatioissa on "Dynomutt, Dog Wonderista" tuttu Blue Falcon, jonka roolissa Owens vieraili "Dexterin laboratoriossa" ja "Johnny Bravossa". Hän toimi myös "The New Batman Adventuresissa" 1950-luvun Batmanin äänenä.


title: Gary Owens

text: Owens kuoli kotonaan Los Angelesin Encinon kaupunginosassa 12. helmikuuta 2015.


title: Fallout from the War

text: Fallout from the War on Shadows Fallin vuonna 2006 julkaisema kokoelma-albumi. Albumi sisältää muun muassa kolme cover-kappaletta sekä The War Within -albumia nauhoitettaessa ylimääräiseksi jääneitä, julkaisemattomia kappaleita.


title: Fallout from the War

text: Albumi debytoi Yhdysvalloissa Billboard 200 -listan sijalla 83.


title: Paljaat uneksijat

text: Paljaat uneksijat on suomalainen studioalbumi, jolla esiintyvät Freud Marx Engels & Jung, Tuomari Nurmio ja Hävykkäät. Se julkaistiin vappuna 1987.


title: Paljaat uneksijat

text: Albumi sisältää "härskinhauskoja ja salaviisaita lauluja sekä musiikillisia sketsejä seksin, ihmissuhteiden ja politiikan karvaisesta kolmiyhteydestä." Esimerkiksi kappaleessa "Asseri" (käännös yhdysvaltalaisen countrylaulajan David Allan Coen kappaleesta "Fuck Anita Bryant") moititaan homoseksuaalisuuden tuominnutta kristillisten kansanedustajaa Asser Stenbäckiä, ja "Akneboppin´" kertoo itsetyydytyksestä.


title: Paljaat uneksijat

text: Tuomari Nurmiota säestävä Paljaat Uneksijat -orkesteri koostuu "Freukkarien" jäsenistä. Naistrio Hävykkäät (Katriina Honkanen, Sari Mällinen, Kristiina Kuningas) esittelee musiikillisilla mainoksilla muun muassa ilotalojen hyödyllisyyttä.


title: Paljaat uneksijat

text: CD-versio levystä ilmestyi 20. huhtikuuta 2005.


title: Heikki Impola

text: Heikki Alfred Impola (7. heinäkuuta 1887 Raahe – 10. marraskuuta 1971 Vantaankoski) oli suomalainen kirjailija. Hän käytti kirjailijanimeä Heikki Rasila.


title: Heikki Impola

text: Impola kävi kansakoulun ja valmistui kansakoulunopettajaksi Kajaanin seminaarista vuonna 1909. Hän oli opettajana Toholammilla, Kannuksessa, Pattijoella ja Raahessa. Lisäksi Impola oli lehden toimittajana ja Raahessa sijainneen Gellmanin kunnansairaalan taloudenhoitajana. Impola asui vuodesta 1958 Kajaanissa ja vuodesta 1968 Vantaan Louhelassa.


title: Intel Atom

text: Intel Atom on Intelin vuonna 2008 esittelemä x86-suoritinarkkitehtuuriin perustuva vähävirtainen prosessoriperhe. Se on suunnattu käytettäväksi sekä ultrakevyissä- että minikannettavissa, älypuhelimissa ja sulautetuissa järjestelmissä. Toistaiseksi Atomin tuoteperheeseen kuuluvat Silverthorne- ja Diamondville-koodinimellä tunnetut prosessorit. Kummatkin prosessorit perustuvat 45 nanometrin valmistustekniikkaan.


title: Intel Atom

text:
Atom-tuoteperheeseen kuuluvat ultrakannettaviin mobiililaitteisiin (UMPC/MID) suunnatut Silverthorne-prosessorit sekä pieniin kannettaviin (Netbooks) tietokoneisiin suunnatut Diamondville-prosessorit.
Silverthorne-prosessori on yksiytiminen kun taas Diamondville-prosessoria tuotataan sekä yksi- että kaksiytimisenä tukien suorittimen monisäikeistystä. Kummatkin prosessorit tukevat uusimpia virransäästöteknologioita, kuten kellosignaalin sammuttamista piirin kullakin hetkellä epäaktiivisille osille. Silverthorne on varustettu 16-vaiheisella liukuhihnalla, ja se kykenee suorittamaan kahta konekielikäskyä rinnakkain ja sisältää 47 miljoonaa transistoria 25 neliömillimetrin kokoisella ytimellä. Silverstone-prosessorien suorituskykyisin malli toimii 1,8 GHz:n kellotaajuudella.


title: Intel Atom

text: Atom-prosessorit eivät osaa järjestää käskyjä lennossa uudelleen.


title: Intel Atom

text: Atom-ytimien pieni koko mahdollistaa noin 2500 ytimen tuottamisen yhdestä halkaisijaltaan 300 mm piikiekosta, joka mahdollistaa erittäin pienet tuotantokustannukset.


title: Intel Atom

text: Atom-tuoteperhe on suunniteltu mobiilimarkkinoille ja siten prosessorien maksimilämmöntuotto (TDP) on hyvin alhainen ja prosessorit kuluttavat vähän virtaa. Silverthornen TDP-arvo vaihtelee ainoastaan 0,6 watista 2,5 wattiin ja levossa prosessori parhaimmillaan kuluttaa vain 0,01 wattia. Diamondville yksiytimisten mallien maksimilämmöntuottoarvot vaihtelevat 4 watista kaksiytimisten 8 wattiin. Kaikilla Atom-prosessoreilla on 512 kilotavun L2-välimuisti.


title: Intel Atom

text: Intelin matkapuhelimiin suunnattu Atom Z6xx -prosessori tunnetaan koodinimellä Lincroft. Se julkaistiin toukokuussa 2010.


title: Piotr Nowak

text: Piotr Nowak (s. 5. heinäkuuta 1964 Pabianice, Puola) on puolalainen jalkapalloilija ja jalkapallovalmentaja. Hän toimi viimeksi MLS-liigassa pelaavan Philadelphia Unionin päävalmentajana.


title: Piotr Nowak

text: Pelaajaurallaan Nowak pelasi kotimaansa lisäksi Turkissa, Sveitsissä, Saksassa ja Yhdysvalloissa. Pelatessaan TSV 1860 Münchenissä hänet valittiin Bundesligan kauden pelintekijäksi kaudella 1995–1996 ja Puolan vuoden jalkapalloilijaksi vuonna 1996. Maajoukkueessa Nowak edusti Puolaa 24 ottelussa ja teki 3 maalia. Hän toimi myös kolmen vuoden ajan maajoukkueen kapteenina.


title: Piotr Nowak

text: Yhdysvaltoihin Nowak siirtyi vuonna 1998 juuri MLS:ään liittyneen Chicago Firen silloisen valmentajan Bob Bradleyn houkuttelemana. Heti ensimmäisellä kaudella Nowak auttoi joukkueen MLS Cupin ja U.S. Open Cupin tuplamestaruuteen. Toinen U.S. Open Cupin mestaruus seurasi kaudella 2000. Nowak nimettiin kolmesti MLS:n kauden kentälliseen, ja vuonna 2005 hänet nimettiin MLS:n kaikkien aikojen kentälliseen.


title: Piotr Nowak

text: Nowak päätti pelaajauransa vuonna 2002. Vuonna 2004 hän aloitti D.C. Unitedin päävalmentajana MLS:ssä, ja johti joukkueen heti MLS Cupin mestaruuteen. Hän on ainoa henkilö, joka on voittanut MLS Cupin sekä pelaajana että valmentajana.


title: Piotr Nowak

text: Valmennettuaan Unitedia kaksi kautta Nowak valittiin joulukuussa 2006 Bradleyn apulaisvalmentajaksi sekä Yhdysvaltain maajoukkueessa että Yhdysvaltain alle 23-vuotiaiden maajoukkueessa. Kaksikko valmensi Yhdysvallat vuoden 2007 CONCACAF Gold Cupin mestaruuteen. Elokuusta 2007 lähtien Nowak toimi alle 23-vuotiaiden joukkueen päävalmentajana. Joukkue selvitti hänen valmennuksessaan Pohjois-Amerikan, Keski-Amerikan ja Karibianmeren alueen karsinnat, ja selviytyi Pekingin olympiaturnaukseen kesällä 2008. Yhdysvaltain kisaurakka jäi kuitenkin lyhyeksi joukkueen pudottua jo alkulohkovaiheessa jääden Nigerian ja Alankomaiden taakse.


title: Piotr Nowak

text: Toukokuussa 2009 Nowak nimettiin kaudeksi 2010 MLS:ään liittyneen Philadelphia Unionin ensimmäiseksi päävalmentajaksi. Nowak johdatti Unionin MLS:n pudotuspeleihin jo toisella kaudellaan 2011, mutta hänet erotettiin kesäkuussa 2012 hänen ajauduttua erimielisyyksiin seurajohdon kanssa. Erottamista edelsivät joukkueen heikko kausi, jonka aikana se oli voittanut vain kaksi 11:stä ottelustaan, ja huhut Nowakin neuvotteluista skotlantilaisen Heartsin kanssa.


title: Skyclad

text: Skyclad on brittiläinen thrash- ja folk metal -yhtye. Yhtyettä pidetään folk metalin uranuurtajana yhdessä Bathoryn kanssa.


title: Skyclad

text: Yhtyeen perustivat vuonna 1990 Sabbatin entinen laulaja Martin Walkyier ja Satanin sekä Pariahin kitaristi Steve Ramsey sen jälkeen kun Walkyier lähti Sabbatista kitaristi Andy Sneapin kanssa käydyn riidan päätteeksi, joka koski yhtyeen musiikillista suuntautumista. Kaksikon tarkoituksena oli koota paras pakanametalliyhtye. Yhtye saatiin kasaan toisen entisen Pariahin jäsenen, basisti Graeme Englishin ja rumpali Keith Baxterin liittyessä yhtyeeseen. He allekirjoittivat sopimuksen saksalaisen Noise Recordsin kanssa, jonka jälkeen he nauhoittivat ja julkaisivat albumin "The Wayward Sons of Mother Earth" vuonna 1991. Albumin kannen suunnitteli Garry Sharpe-Young. Albumia pidetään maailman ensimmäisenä folk metal -albumina.


title: Skyclad

text: Overkillin kanssa tehdyn kiertueen jälkeen he ottivat viulisti-kosketinsoittaja Fritha Jenkinsin uudeksi jäsenekseen ja toiseksi kitaristikseen he ottivat Baxterin vanhan ystävän Dave Pughin, näin mahdollistaen enemmän folk-perusteisen soundin saamisen seuraavalle albumilleen, "A Burnt Offering for the Bone Idol", joka ilmestyi vuonna 1992. "Jonah’s Ark" ilmestyi vuonna 1993 ja "Prince of the Poverty Line" ilmestyi vuotta myöhemmin, vuonna 1994. Cath Howell korvasi Fritha Jenkinsin, joka oli päättänyt perheenlisäyksen johdosta ryhtyä vetäytyä pois.


title: Skyclad

text: Howell päätti palata opintojensa pariin ja hänet korvasi Georgina Biddle vuoden 1995 "The Silent Whales of Lunar Sea" -albumilla, jonka julkaisun jälkeen Baxter ja Pugh lähtivät yhtyeestä. Puutteellisen kokoonpanon johdosta yhtye ei enää kyennyt lähteä kiertueelle, vaikkakin he korvasivat lämmittelijänä Tiamatin Black Sabbathin "Forbidden"-kiertueella Englannissa vuonna 1995. Samaan aikaan yhtye valmisteli "Irrational Anthems" -albumia, joka julkaistiin seuraavan vuoden alussa.


title: Skyclad

text: "Oui Avant-Garde Á Chance" nauhoitettiin vuoden aikajaksolla ja kuten "Irrational Anthemsilla", käytössä oli sessiorumpali. "The Answer Machine?" seurasi vuonna 1997, vaikkakin yhtyeellä ei ollut vakituista rumpalia, mutta rumpali Jay Graham ja kitaristi Kevin ”Riddler the Fiddler” Ridley, joka oli ollut ennen yhtyeen tuottaja ja laulaja-kitaristi Forgodsakessa, liittyi vuonna 1998 Skycladiin ja he alkoivat nauhoittaa "Vintage Whine" -albumia, joka julkaistiin vuonna 1999.


title: Skyclad

text: Kokoonpano pysyi muuttumattomana "Folkémon"-albumin nauhoituksen ajan, mutta perustajajäsen Walkyier lähti yhtyeestä vuonna 2001, vedoten useisiin syihin, kuten rahallisiin vaikeuksiin tai yhtyeen haluttomuuteen kiertää Etelä-Amerikassa, johtuen turvallisuusongelmista. Muut yhtyeen jäsenet kuitenkin kertoivat eron suurimmaksi vaikuttimeksi Walkyierin happaman luonteen, joka vaikutti yhtyeen sisäiseen vakauteen. Walkyier perusti The Clan Destinedin. Monille faneille, Walkyierin sanoitukset ja laulutyyli olivat yhtyeen päähoukuttimet ja pelko siitä, että hänen lähtönsä yhtyeestä tarkoitti sen hajoamista. Rumpali Jay Grahamin (joka lähti pian Walkyierin jälkeen) korvaaminen ja Kevin Ridleyn vaihtaminen laulajaksi, ryhmä ryhtyi toimeen hajoamispelkojen hävittämiseksi ja julkaisi vuonna 2002 albumin "No Daylights... Nor Heel Taps", joka sisälsi studioversioita Skycladin ”irlantilaisista pubiversioista” uudessa kokoonpanossaan. Albumia edelsi single "Swords of a Thousand Men", vuonna 2001. Singlen pääkappale, alun perin Tenpole Tudorin esittämänä, oli myös "Folkémon"-albumin bonuskappaleena, vaikkakin eri versiona. Single käsitti kaksi nauhoitusta kappaleesta, toinen Ridleyn laulamana ja toinen Ridleyn sekä Tenpole Tudorin laulajan, Edward Tudor-Polen yhteislauluna. Singlen/albumin julkaisua siivitti kiertue "The Same... But Different", suurin kiertue jonka yhtye oli tehnyt aikoihin. Vuonna 2001 yhtyeen entinen levy-yhtiö julkaisi "Another Fine Messin", joka sisälsi livetallenteita vuodelta 1995 ja EP:n "Outrageous Fourtunes".


title: Skyclad

text: Walkyierin ja muiden jäsenten kiisteltyä laulujen tekijänoikeuksista ja kappeleidensa rojalteista, vuonna 2004 julkaistu "A Semblance of Normality" oli ensimmäinen albumi sitten Walkyierin lähdön. Sen tyyli on erittäin paljon samanlaista kuin aikaisemmilla julkaisuilla, Ridleyn sanoitusten yrittäessä seurata samoja teemoja ja tyyliä kuin Walkyierin, pitäen kuitenkin oman identiteettinsä. Albumi on todennäköisesti ollut heidän laajalevikkisin julkaisunsa, johtuen paremmasta jakelusta ja viidakkorummun toiminnasta. Albumi on saanut paljon kehuja kriitikoilta, erityisesti englanninkielisissä maissa, joissa ironista kyllä, yhtye on melko tuntematon. Kuitenkin Etelä-Amerikassa ja Euroopassa he ovat olleet todella suosittuja jo vuosien ajan, erityisesti Saksassa ja Kreikassa.


title: Skyclad

text: Vuonna 2006 Skyclad julkaisi omakustanne-EP:n "Jig-A-Jig". Uutta albumia suunniteltiin saman vuoden syksyksi, mutta Black Lotus Records ajautui konkurssiin vain muutama kuukausi sen jälkeen, kun Skyclad siirtyi sinne alkuvuodesta 2006. Korvaavaksi levy-yhtiöksi saatiin Scarlet Records, ja sen kautta yhtye julkaisi 22. toukokuuta 2009 albumin "In the... All Together".


title: Henry Corden

text: Henry Cohen (6. tammikuuta 1920 – 19. toukokuuta 2005) oli kanadalais-yhdysvaltalainen näyttelijä, joka tunnetaan parhaiten Retu Kivisen ääniroolista.


title: Henry Corden

text: Henry Corden syntyi Henry Cohenina Montrealissa, Kanadassa vuonna 1920, josta hän muutti lapsena New Yorkiin, Yhdysvaltoihin. Corden aloitti uransa näyttelijänä teatterin ja radion parissa ennen siirtymistään Hollywoodiin 1940-luvun lopulla. Hän teki ensi esiintymisensä elokuvassa Hurjimus vuonna 1947, jossa Corden näytteli Boris Karloffin esittämän hahmon apulaista Hendrickiä. Tämän jälkeen hän usein esitti rikollisia, sekä pieniä rooleja elokuvissa aina 1960-luvulle asti. Televisiosarjoissa Corden esiintyi 1950-luvulta lähtien muun muassa Perry Masonissa, The Untouchablesissa, My Little Margie ja I Dream of Jeannie.


title: Henry Corden

text: 1960-luvulta lähtien Corden teki myös äänirooleja animaatioihin ja teki aluksi sivuääniä Kiviset ja Soraset- ja Jetsonit-piirrossarjoihin, sekä esitti kenraali Fongin lisäksi monia sivuhahmoja Jonny Questissä. Vuonna 1977 alkuperäisen Retu Kivisen ääninäyttelijän Alan Reedin kuollessa sai Corden uransa merkittävämmän roolin. Hän vietti pitkän ajan yrittäessään imitoida Reedin ääntä mahdollisimman tarkasti. Myöhemmin Cordenin versio Retun äänestä muokkaantui enemmän hänen omanlaiseksi, mikä kuulosti hahmon inspiroineesta hahmosta Ralph Kramdenistä televisiosarjassa "The Honeymooners", jossa hahmoa näytteli Jackie Gleason. Corden toimi hahmon roolissa vuodesta 1977 lähtien aina kuolemaansa saakka esittäen Retua televisiosarjoissa, mainoksissa ja videopeleissä.


title: Karhula (kaupunginosa)

text: Karhula on Kotkan kaupunginosa entisen Karhulan kauppalan keskustassa. Se muodostaa yhdessä Helilän kaupunginosan kanssa merkittävän keskuksen Kotkassa.


title: Karhula (kaupunginosa)

text: Karhulalla voidaan puhekielessä tarkoittaa koko entisen kauppalan aluetta, mutta nykyinen kaupunginosa käsittää vain pienen alueen entisestä kauppalasta. Entisistä kauppalanosista siihen kuuluvat pääosin Helilä, joka oli Karhulan kauppalan aikoina kauppalan keskustan nimi ja Karhulanniemi.


title: Karhula (kaupunginosa)

text: Karhulan kaupunginosan alue asemakaavassa eroaa Kotkan kaupungin tilastoalueiden rajoista, eikä sen vuoksi tarkkaa asukaslukua voi ilmoittaa. Karhula kuuluu Helilän ja Rauhalan kaupunginosien kanssa samaan tilastoalueeseen, jonka yhteinen asukasluku on 5 304 (31.12.2012).


title: Karhula (kaupunginosa)

text: Merkittävimpiä rakennuksia kaupunginosan alueella ovat Karhulan Hovi (Karhulan kartano) (Ricardo Björnberg 1887–1892) sekä jugendia edustava Karhula Oy:n pääkonttori (1902, laajennus 1920).


title: Karhula (kaupunginosa)

text: Moottoritien eteläpuolella sijaitsevat muun muassa tori, linja-autoasema ja Karhulan teollisuusympäristö, joka kuuluu valtakunnallisesti merkittäviin rakennettuihin kulttuuriympäristöihin Suomessa. Pohjoispuolella sijaitsevat Karhulan uimahalli, Karhulan keskuskenttä (yleisurheilukenttä) ja Karhulan kirjasto.


title: Karhula (kaupunginosa)

text: Valtatie 7 kulkee moottoritienä kanjonissa Karhulan läpi. Karhulan linja-autoasemalta kulkee suoria kaukoliikenteen vuoroja Helsinkiin, Lappeenrantaan, Savonlinnaan, Joensuuhun, Mikkeliin ja Jyväskylään. Lahteen ajetaan pikavuoroja sekä Loviisan että Kouvolan kautta. Karhulassa pysähtyy Helsingin ja Haminan välisiä pikavuoroja, jotka eivät poikkea Kotkan keskustaan. Karhulan linja-autoasema on myös paikallisen ja alueellisen bussiliikenteen keskus.


title: Karhula (kaupunginosa)

text: Kotkan sataman ja Kouvolan väliset taajamajunat pysähtyvät Kyminlinnan ja Kymin seisakkeilla, jotka ovat Karhulan lähimmät rautatieasemat. Etäisyyttä Karhulasta Kyminlinnan ja Kymin seisakkeille on noin kolme kilometriä. Kyminlinnan seisakkeelle on Karhulasta paikallisbussilla suora yhteys, Kymin seisakkeelle on lähihmmältä, Korkeakosken linja-autopysäkiltä vajaa kilometrin kävelymatka.


title: AMD CrossFire

text: AMD CrossFire (tunnetaan myös nimellä CrossFireX) on tuotenimi AMD:n tekniikalle, joka mahdollistaa neljän grafiikkasuorittimen samanaikaisen käytön yhdessä tietokoneessa graafisen suorituskyvyn parantamiseksi.


title: AMD CrossFire

text: Ensimmäistä kertaa Crossfire-kokoonpanoa esiteltiin 27. syyskuuta 2005. CrossFiren käyttämiseen tarvittiin CrossFire-yhteensopiva emolevy ja kaksi ATI Radeon PCI Express (PCIe) -näytönohjainta. Radeon X800-, X850-, X1800- ja X1900-näytönohjaimista julkaistiin tavalliset versiot ja CrossFire-versiot, jotka kykenivät toimimaan 'Master'- eli isäntätilassa. CrossFiren käyttämiseksi oli ostettava isäntäkortti ja käyttää sitä yhdessä saman sarjan näytönohjaimen kanssa. Isäntäkortin mukana tuli linkkikaapeli, jolla kortit yhdistettiin toisiinsa. Isäntänäytönohjaimissa oli 5 ylimääräistä kuvanmuodostuspiiriä, jotka yhdistivät kummankin näytönohjaimen tuottaman kuvan. Halvemmista Radeon-näytönohjaimista X1300:sta ja X1600:sta ei ole CrossFire-versiota, vaan ne kommunikoivat ohjelmiston avulla emolevyn PCI Express-väylien kautta.


title: AMD CrossFire

text: Esimerkki isäntäkortti-CrossFiren rajoituksista oli Radeon X850 XT:n isäntäkorttiversion CrossFire-toteutus. Koska se käytti Silicon Imagen kuvanmuodostuspiiriä (Sil 163B TMDS), X850-CrossFiren enimmäisresoluutio oli 1600x1200 60 hertsin virkistystaajuudella tai 1920x1440 54 hertsin virkistystaajuudella. Tämän katsottiin olevan ongelma kuvaputkinäyttöjen käyttäjille jotka halusivat käyttää näytönohjaimia pelaamiseen suurilla resoluutioilla. Koska kuvaputkinäyttö 60 hertsin virkistystaajuudella rasitti monien silmiä, sopiva resoluutio olisi ollut 1280x1024 mikä taas ei tuonut CrossFirelle tarpeeksi arvoa sen hintaan nähden.


title: AMD CrossFire

text: ATI:n "CrossFire Xpress 3200"-piirisarjalla varustetulla emolevyllä jokaista CrossFire-yhteensopivaa näytönohjainta varten ei enää tarvita isäntäkorttia (poikkeuksena Radeon X1900-sarja). Kahta tavallista korttia voidaan käyttää CrossFire-tilassa käyttämällä PCI Express -väylää korttien väliseen kommunikointiin. Tekniikka on samankaltainen kuin X1300:n CrossFire, mutta Xpress 3200 on suunniteltu erityisesti näytönohjainten välistä nopeaa kommunikointia varten. Vaikka muutoksella oli negatiivinen vaikutus suorituskykyyn, katsottiin sen kokonaisuudessaan olevan parannus: CrossFire-isäntäkorttien kysyntä oli suuri ja hinta korkea, minkä lisäksi korttien saatavuus jälleenmyyntitasolla oli heikkoa.


title: AMD CrossFire

text: Radeon X1950 Pro:n julkaisun myötä ATI uudisti kokonaan CrossFiren liitäntäinfrastruktuurin, jotta entisten linkkikaapeli- ja isäntäkorttijärjestelmien tarve poistuisi kokonaan. ATI:n CrossFire-liitin on nyt jokaisen näytönohjainkortin yläreunaan kiinnitettävä liuskamainen välikappale, joka muistuttaa Nvidian SLI-siltaa mutta on suunnittelultaan erilainen. Näin isäntäkortteja ei enää ole eikä niitä tarvita parhaan suorituskyvyn saavuttamiseksi. Yhteen korttiin voidaan yhdistää kaksi liitintä; molemmat otettiin käyttöön CrossFireX:n julkaisun yhteydessä. Radeon HD 2900- ja HD 3000-sarjojen kortit käyttävät samoja liittimiä, mutta CrossFireX:n toiminnan helpottamiseksi HD 3800-sarjan kortit tarvitsevat vain yhden liittimen. Toisin kuin vanhempien sarjojen Radeon-kortteja, eri HD 3800-sarjan kortteja voi yhdistellä ja jokaisen kellotaajuutta säätää erikseen.


title: AMD CrossFire

text: AMD:n julkaistua "Spider"-nimisen alustansa marraskuussa 2007 CrossFire päivitettiin tukemaan neljän näytönohjaimen käyttöä samanaikaisesti 790FX-emolevypiirisarjalla. Tuolloin CrossFire-brändinimen tilalle vaihdettiin "ATI CrossFireX".


title: Tanssiteatteri Raatikko

text: Tanssiteatteri Raatikko on suomalainen Vantaan Viertolasta kotoisin oleva tanssi- ja lastenteatteri. Raatikon perustivat vuonna 1972 tanssija-koreografit Marjo Kuusela ja Maria Wolska, ja se on Suomen vanhin yhtäjaksoisesti toiminut tanssiteatteri. Teatterin kotinäyttämö on Viertolassa osoitteessa Viertolankuja 4 B, josta käsin ryhmä käy paljon kiertueilla sekä Suomessa että ulkomailla.


title: Tanssiteatteri Raatikko

text: Raatikon esittämät teokset edustavat modernia nykytanssia sekä lasten tanssiteatteria, ja niille on ominaista vahva tunnesisältö ja huumori. Vuosittain Raatikko tuottaa kahdesta kolmeen uutta ensi-iltaa. Ohjelmistoon sisältyy tanssiteatteriteoksia niin aikuisille kuin lapsille ja nuorille. Vuosittain ryhmän noin 400 esitystä seuraa yli 30 000 katsojaa.


title: Tanssiteatteri Raatikko

text: Raatikko on viime vuosina laajentanut toimintaansa muun muassa vuorovaikutteisiin lapsille suunnattuihin tanssiteoksiin, joiden yleisö voi osallistua esitykseen. Teatteri tekee yhteistyötä Vantaan koulujen, päiväkotien ja kulttuuripalveluiden kanssa. Teatterin taiteellisena johtajana toimi 1980-luvun lopulle saakka Marjo Kuusela. Vuodesta 1988 lähtien johtajana on ollut tanssija-koreografi Marja Korhola.


title: Tanssiteatteri Raatikko

text: Vuonna 1983 tanssiteatterille myönnettiin Vantaan kulttuuripalkinto. Raatikko on palkittu useasti muulloinkin. Esimerkiksi Lastenpäivä-palkinnon teatteri sai vuonna 2014.


title: Tanssiteatteri Raatikko

text: Vuonna 2016 ohjelmistoon kuului esimerkiksi suomalaista kansanperinnettä ja hölmöläistarinoita yhdistävä lastenteatteriesitys "Hys-hys Hymylään".


title: Edu

text: Edu tai EDU tarkoittaa seuraavia asioita:Edu on myös usean henkilön nimi:


title: SM-koris-kausi 1999–2000

text: Kausi 1999–2000 oli 60. kausi, jolloin pelattiin koripallon miesten Suomen mestaruudesta. SM-Koriksen mestaruuden voitti Namika Lahti, jolle Suomen mestaruus oli seuran historian ensimmäinen. Teamware ToPo voitti hopeaa ja Espoon Honka pronssia. Runkosarjan voitti Espoon Honka.


title: Paul Cyr

text: Paul Andre Cyr (31. lokakuuta 1963 Port Alberni, Brittiläinen Kolumbia – 12. toukokuuta 2012) oli kanadalainen jääkiekkoilija. Hän pelasi vasempana laitahyökkääjänä NHL:ssä yhteensä 470 runkosarjaottelua yhdeksän kauden aikana ja teki kahdesti yli 20 maalia kaudessa.


title: Paul Cyr

text: Cyr pelasi juniorijääkiekkoa ensiksi British Columbia Hockey Leaguen Nanaimo Clippersissä kaudella 1979–1980, mutta pelasi jo osan saman vuoden pudotuspeleistä WHL:n Victoria Cougarsissa, jossa jatkoi junioriuraansa kahdella seuraavallakin kaudella. Kaudella 1981–1982 Cyr teki 52 maalia ja antoi 56 syöttöä. Hän teki joukkueestaan eniten maaleja ja toiseksi eniten pisteitä. Samalla kaudella Cyr pelasi ensimmäistä kertaa Kanadan nuorisomaajoukkueessa, joka voitti kultaa vuoden 1982 jääkiekon nuorten maailmanmestaruuskilpailuissa Minnesotassa. Cyr oli yksi joukkueen johtohahmoista, ja teki seitsemässä ottelussa neljä maalia ja antoi kuusi syöttöä. Joukkue voitti muun muassa Neuvostoliiton 7-0. Keväällä 1982 Cyr valittiin WHL:n toisen tähdistökentällisen vasemmaksi laitahyökkääjäksi. The Hockey News arvioi hänet kuudenneksi lupaavimmaksi varausikäiseksi pelaajaksi (WHL:n 4. paras) ennen .


title: Paul Cyr

text: Buffalo Sabres varasi Cyrin vuoden 1982 NHL:n varaustilaisuudessa ensimmäisellä kierroksella varausnumerolla 9. Vaikka Cyr olisi voinut pelata vielä vuoden juniorisarjoissa, hän onnistui hankkimaan harjoitusleirillä paikan Buffalon kokoonpanosta syksyllä 1982. Avausottelunsa NHL:ssa hän pelasi lokakuun 6. päivä, jolloin Buffalo pelasi kauden ensimmäisen kotiottelunsa Quebec Nordiquesia vastaan. Samaisessa ottelussa pelasi Buffalon paidassa kolme muutakin tulokasta: Dave Andreychuk, Phil Housley ja Hannu Virta. Cyr teki ottelussa Buffalon ensimmäisen maalin. Pian kauden alkamisen jälkeen Buffalo palautti hänet takaisin Victoria Cougarsiin, jossa hän pelasi 20 ottelua. Cyr valittiin myös vuoden 1983 nuorten maailmanmestaruuskisoihin, joissa Kanada voitti pronssia. Turnauksen jälkeen Cyr palasi takaisin Buffalon riveihin loppukaudeksi. Tulokaskaudellaan hän teki Buffalossa runkosarjan 36 ottelussa tehopisteet 15+12 ja pudotuspeleissä kymmenessä ottelussa yhden maalin ja kolme syöttöä.


title: Paul Cyr

text: Neljänä seuraavana kautena Cyr oli Buffalon vakiokokoonpanossa. Hän pelasi joka kausi yli 70 peliä ja teki kahdella kaudella 20 maalia ja kolmesti yli 40 pistettä. Kaudella 1986–1987, jolloin Sabres jäi runkosarjassa koko NHL:n viimeiseksi, Cyr teki vähemmän pisteitä. Samaisella kaudella Cyrin rooli vaihtui uuden valmentaja Ted Satorin alaisuudessa puolustavammaksi, mikä saattaa osaltaan selittää alhaisempia hyökkäyspään tehoja.


title: Paul Cyr

text: Jääkiekon ulkopuolisen loukkaantumisen Cyr koki toukokuussa 1987, kun hän oli morsiamensa kanssa lomalla Dominikaanisessa tasavallassa. Pariskunta yritettiin ryöstää, ja kun Cyr yritti estää tämän, häntä ammuttiin vatsaan. Vamma ei ollut vakava, ja hän toipui muutamassa viikossa.


title: Paul Cyr

text: Cyrillä oli vaikeuksia pelinsä kanssa syksyllä 1987 ja tilannetta ei auttanut polvivamman aiheuttama kuukauden pituinen poissaolo. Kun hän oli tehnyt 20 ottelussa vain yhden maalin ja syöttöpisteen, Buffalon manageri Gerry Meehan päätti myydä hänet. Samankaltainen tehoton jakso oli myös syksyllä 1984, kun Cyr teki ainoastaan kaksi maalia ensimmäisessä 20 ottelussaan. Vuoden 1987 viimeisenä päivänä hänet myytiin yhdessä 10. kierroksen varausoikeuden kanssa New York Rangersiin. Buffalo sai vaihdossa Mike Donnellyn ja 5. kierroksen varausoikeuden, joka käytettiin Aleksandr Mogilnyin varaamiseen.


title: Paul Cyr

text: Cyr oli Rangersin organisaatiossa kaksi ja puoli kautta, mutta loukkaantumiset haittasivat häntä. Ensimmäisenä keväänä hän onnistui kohtuullisesti, kun hän teki 40 ottelussa tehopisteet 4+17, mutta seuraavan kauden avausottelussa alkoivat ongelmat. Cyr yritti taklata Steve Thomasia, mutta ei osunut ja loukkasi oikean polvensa. Polvi leikattiin välittömästi (ja toistamiseen elokuussa 1989), mutta vamma ei ottanut parantuakseen. Helmikuussa 1990 Rangersin seurajohto ilmoitti, että Cyrin sopimus tultaisiin purkamaan kesällä 1990, ja hänestä tulisi vapaa pelaaja. Cyr pelasi kahden kauden aikana vain sen ottelun, jossa hän loukkaantui.